Туркманистонда эски кийимда кўчага чиқа кўрманг – фермага жўнатишади\n19 май 2022, Тошкент вақти: 16:53\nТуркманистоннинг жануби‑шарқидаги Марв вилоятида ички ишлар ходимлари ювуқсиз ва эски‑туски кийимда юрганларни тутиб кетмоқда. Гувоҳларнинг Озодликка айтишича, милиция кўчада одамларни тилинчилик қилишда айблаб ёки уйсиз деб олиб кетяпти. Озодликнинг полициядаги манбасига кўра, расмийлар одамларни “текин ишчи кучи” сифатида давлат фермаларида ишлатмоқда.\nМарв вилоятида полициянинг шаҳар ва шаҳарчаларни тиланчи ва уйсизлардан тозалаш амалиёти доирасида одамлар олиб кетиляпти. Вилоят марказида бир завод ишчиси кўчадан ўтиб қолган бир йўловчининг аралашуви билан қамалишдан аранг қутулиб қолган.\n“Мен уйсиз эмасман. Янгисига имкониятим бўлмагани учун эски кийимларда юраман”, дейди у ўзини полиция фургонига тиқишга уринган полиция ходимига ялиниб. Ўша ердаги одамлар у бекорчи эмаслиги, ҳозир ҳам ишга кетаётганини айтганидан сўнг қўйиб юборилган.\nМарв шаҳридаги бир полиция ходими Озодликка Ички ишлар вазирлиги вилоят бўлими шаҳарни кўчада ётиб юрувчилардан тозалаш ҳақида чиндан ҳам буйруқ берганини тасдиқлади.\nИсмини ошкор қилмаслик шарти билан гапирган ходимнинг айтишича, полицияга нафақат уйсизлар, балки эски кийимда юрганларни ҳам тутиш топширилган. У ҳам тутиб кетилганлар текинга фермада ишлатилаётганини тасдиқлади. Соғломроқ кўринганлар қишлоқ хўжалигида ишлатиш учун саралаб олиняпти.\nОзодлик полиция ходимининг бу гапларини тасдиқлай олмайди, қаттиқ назорат қилинадиган бу ёпиқ Марказий Осиё давлатида расмийлар нодавлат ОАВга гапиришни истамайди.\nОхирги қамашлар ҳақидаги одамлар шикоятларини текшириш учун Озодлик мухбири Ўғузхон кўчасидаги полиция бўлимига бориб, у ерда тутиб кетилганларнинг оила аъзолари ўз яқинлари аҳволидан хабар олиш учун тўпланиб турганига гувоҳ бўлди.\nПолиция расмийлар тўпланганларга уларнинг яқинлари кўчада бир аҳволда юргани учун қўлга олинганини айтган.\nПолиция бўлимида бир аёл расмийлардан эрини зудлик билан озод этишни талаб қилди. Унинг айтишича, эри бозордаги ишидан уйига қайтаётганда тутиб кетилган. Эри бозорда ҳаммоллик қилар экан. Бозор ишчиларининг алоҳида униформаси йўқ, сабзавот ва мева ташиш билан шуғулланадиган ишчилар эски кийимда бўлиши табиий у ерда.\nАёлнинг полиция офицерлари билан гаплашиши жанжалга айланиб кетган. Аҳоли ҳукумат одамларига қарши гапиришга қўрқадиган бир авторитар давлатда бундай вазият жуда ноёб саналади.\nПолиция ходимлари аёлни бир гапдан қолмаса, ишини йўқотиши билан таҳдид қилган. Аммо Сув ва оқава хизматида ишловчи бу аёл қаттиқ туриб, уларга ҳеч нарсадан қўрқмаслигини айтган.\nКўчани тиланчилар ва уйсизлардан тозалаш одатда катта байрамлардан аввал ёки Ашҳобод бирор нуфузли хорижий меҳмонни қабул қилишидан олдин ўтказиладиган тадбирдир.\nКейинроқ ўша аёл Озодликка исмини ёзмаслик шарти билан полиция ниҳоят эрини озод қилишга ваъда берганини айтди. Аёл ишини йўқотишдан қўрқмаслиги, чунки олаётган маоши барибир асосий эҳтиёжларига етмаслиги, камига турли ҳукумат тадбирларига деб, ҳар ойликдан ушлаб қолишларини гапирди.\nЯқинда у ва унинг жамоасига давлат қураётган уйлар учун ҳисса қўшишлари кераклигини айтишибди.\nТуркманистонда бу каби йиғимлар одатий ҳол.\n“Болаларимнинг ейишга овқати йўқ, Уйимиз қулаб тушай деяпти. Нега давлат лойиҳаларига пул тўлашим керак”, деди у Озодликка.\nКамбағаллар кўзга кўринмасин\nКейинги йиллардаги ишсизлик даражасининг баландлиги, озиқ‑овқат нархлари кўтарилиши, ҳукумат ёрдами йўқлиги кўплаб туркманларни қашшоқлик ёқасига олиб бориб қўйган.\nТуркманистон шаҳарларида аёл ва эркакларнинг аҳлатхоналарда егулик қидириб юриши одатий ҳолга айланган.\nМустабид президент Гурбангули Бердимуҳаммедов раҳбарлигидаги Туркман ҳукумати одамларнинг муаммоларига эътибор қаратиш у ёқда турсин, бу муаммолар борлигини ҳам тан олмайди.\nАксинча, у тиланчилар ва уйсизларни, қишлоқлардан иш қидириб келганларни кўздан йўқотиш учун полиция кучларини ишга солмоқда.


Миришкор ҳокимининг сўконғичлиги тан олинди » Muzlik.uz - O‘zbekiston yangiliklari\nМиришкор ҳокимининг сўконғичлиги тан олинди\nМиришкор тумани ҳокими Бахтиёр Ражабов уятли сўзлар билан қўл остидаги ҳамда йиғилишда иштирок этган шахсларни ҳақорат қилгани Қашқадарё вилояти ҳокимлиги ахборот хизмати томонидан тасдиқланди. Бу ҳақда вилоят ҳокимлиги ахборот хизмати хабар берди. Хабарда айтилишича, аудиода турли хил уятли сўзлар билан йиғилганларни «сийлаган» туман ҳокими эканлиги аниқ, ва вилоят раҳбарияти буни инкор этиш фикридан йироқ. «Бу борада ички тартибда чора кўриш билан чекланиш ҳам мумкин эди. Аммо, қонуний равишда чора кўрилиши, „Нега оддий халқ хато қилса, жазо ёки жарима, ҳоким хато қилса, кечирим-ми?“ каби табақалаштирувчи гап-сўзлар келиб чиқмаслиги тарафдоримиз», — дейилади ахборот хизмати муносабатида. «Газета.uz» манбасининг хабар беришича, ушбу аудиодаги йиғилиш 28 февраль куни туман ҳокимлиги биносида бўлиб ўтган. Ҳоким, асосан, топшириқларни бажармаган маҳалла раҳбарларини «ҳароми», «кучуквача» ва бошқа уятли сўзлар билан ҳақоратлагани аудиода садо беради. "Газета.uz"да реклама Бош прокуратура ахборот хизматининг «Газета.uz»га маълум қилишича, мазкур аудио юзасидан туман прокуратураси суриштирув олиб бормоқда, ишни вилоят прокуратураси ўз назоратига олган. Бахтиёр Ражабов Миришкор туманида иш бошлаганига қарийб тўрт ой бўлганди. Бунга қадар у вилоят ҳокимининг қишлоқ ва сув хўжалиги масалалари бўйича ўринбосари лавозимида ишлаган. Ражабовдан аввал туманга раҳбарлик қилган Равшан Комилов неваралари билан бегона даладан думбул терган кишини ҳақоратлаганди. Собиқ ҳоким кишини ўғирликда айблаётгани акс этган видеоёзув кейинчалик тарқалган.\nМиришкорнинг сўконғич ҳокими ишдан олинди\nМингбулоқ ҳокими аҳолидан кечирим сўради, прокуратура қонуний чора кўрадиган бўлди\nМиришкор ҳокими неваралари билан думбул ўғирлаган эркакни тутиб олиб, ҳақоратлади\nАндижон ҳокими энг кам иш ҳақининг 30 баравари миқдорида жаримага тортилди


Эпицентри Тожикистонда бўлган зилзила Ўзбекистонда ҳам сезилди\nЎзбекистонликлар тунда ер силкинишини ҳис қилишади\n20 Aprel 10:25 Ҳодисалар\nЗИЛЗИЛА магнитуда МЕС сейсмологлар ТОЖИКИСТОН ЭПИЦЕНТР\nФавқулодда вазиятлар вазирлигининг Республика сейсмик башоратли мониторинг маркази маълумотларига кўра, 20 апрел куни соат 03:44 да Тожикистон ҳудудида зилзила содир бўлган.\nКатталиги М=5. Чуқурлиги 30 км. Зилзила ўчоғидан Тошкентгача бўлган масофа жануби-шарқий йўналишда 258 км.\n– Сўх тумани: 2-3 балл, 93 км;\n– Ўзбекистон тумани: 2 балл, 123 км;\n– Бешариқ тумани: 2 балл, 128 км;\n– Риштон тумани: 2 балл, 132 км;\n– Фурқат тумани: 2 балл, 140 км;\n– Қўқон шаҳри: 2 балл, 145 км;\n– Учкўприк тумани: 2 балл, 145 км.


Ҳар бир мурожаат эътиборда | "Адолат" СДП\n“Атанган гузар” – Наманган шаҳрининг чекка ҳудудларидан саналади. У яқинда ташкил этилган Янги Наманган тумани таркибига киради. Марказдан олисда жойлашгани учунми, бу ерда ижтимоий-иқтисодий соҳаларда анча-мунча муаммолар тўпланиб қолган. Шунинг учун ҳам Ўзбекистон Республикаси Олий Мажлиси Қонунчилик палатасидаги “Адолат” СДП фракцияси аъзоси Дилмурод Исмоилов сайловчилар билан учрашиш учун айнан шу маҳаллага ташриф буюрди.\n– Аввалроқ “Атанган гузар” фуқароларидан бир неча телефон қўнғироқлари ҳам бўлганди, - дейди депутат Д. Исмоилов. – Масалаларни жойида ўрганиш фикримиз бор эди. Бу ҳақда Янги Наманган тумани раҳбарларига айтгандим, улар ҳам қўллаб-қувватлашди.\nМаҳалла аҳолиси билан мулоқотларда парламент аъзоси билан бирга туман ҳокими Жобир Абдуллаев ҳам иштирок этди. Самимий ва ишчанлик руҳида ўтган суҳбатларда юртимизда амалга оширилаётган туб ислоҳотлар бош мавзу бўлди. Сўнгги пайтда қабул қилинган қонунлар, қарорлар ва фармонлар, уларнинг мазмун-моҳияти ҳақида фикрлар билдирилди. Айни пайтда маҳалла аҳолисини қийнаётган айрим муаммолар ҳам кун тартибига қўйилди.\nАҳоли мурожаатларининг ҳар бири Олий Мажлис Қонунчилик палатаси депутати ва туман ҳокими томонидан атрофлича ўрганилди. Уларнинг ҳар бири бўйича ечим ҳам изланди. Масалан, қабристон учун ер ажратиш масаласи тезда ҳал этиладиган бўлди. Ҳоким тегишли ҳужжатларни тайёрлаш ва зарур таклиф киритиш юзасидан қурилиш бўлими мутасаддиларига топшириқ берди. Электр таъминотини яхшилаш бўйича эса ҳокимлик “Наманган ҳудудий электр тармоқлари” корхонасига мурожаат қиладиган бўлди. Катта Наманган канали устига қурилган кўприкни янгилаш масаласи эса кўпроқ вақт талаб этиши очиқ-ойдин айтилди. Чунки бу жараёнда республика идораларининг иштироки талаб этилади. Лекин тезда ишга киришилиши билдирилди. Айни пайтда нафақа тайинлаш, беморларни даволаш, тадбиркорлик учун кредитлар олиш каби масалалар юзасидан мурожаат қилганларга ҳам ёрдам бериладиган бўлди. Хуллас, депутат билан учрашувда қатнашган барча фуқароларда ўзаро мулоқотдан қониқиш юзага келди.


Урушдан чиқиш йўли изланмоқда\n13 май 2021, Тошкент вақти: 21:08\nБарак Обама АҚШ ташқи сиëсатидаги устивор мақсадлардан бири Афғонистон-Покистон ҳудудларидаги жангариларни зарарсизлантириш эканини таъкидлаб келмоқда.\nАфғонистон ва Покистонга нисбатан АҚШ янги маъмуриятининг кенг кўламли сиëсатига тўхталган президент Барак Обама¸ “чиқиш стратегияси”ни ишлаб чиқиш заруратини ҳам тилга олди.\nАфғонистонга қўшимча 17 минг аскар юбориш ҳақдаги фармойиш¸ икки ойлик президентлиги давомида қабул қилган энг оғир қарор бўлганини эътироф этган Барак Обама¸ ҳарбий амалиëтлар Афғонистон муаммосини ҳал этиш концепциясининг фақат бир қисми эканини айтди.\nПрезидент Обамага кўра¸ бу мамлакатни бир неча ўн йиллик урушдан олиб чиқиб¸ унинг террорчилар учун бехавотир бошпана бўлишини тўхтатиш йўлида иқтисодий ва дипломатик уринишлар ҳарбий амалиëтлар баробарида олиб борилиши лозим.\nАйни пайтда¸ АҚШ ва халқаро қўшинларни Афғонистон олиб чиқиш стратегияси ҳам ҳозирдан тайëр бўлиши лозим¸ деган президент Обама яқин кунларда бундай кенг кўламли режанинг жамоатчиликка ошкор этилишини билдирди.\n- Биз Афғонистондаги муаммоларнинг барчасини фақат ҳарбий ëндашув орқали ҳал қиламиз¸ деган фикрдан воз кечишимиз керак. Ҳозирда биз кенг кўламли стратегия устида ишлаяпмиз. Бу албатта¸ чиқиш стратегиясини ҳам ўз ичига олмоғи лозим. Афғонистондаги АҚШ ҳозирлиги абадий жараëн¸ деган хаëлга бормаслик керак¸ деди якшанба куни CBS телеканали мухбири билан суҳбатда президент Обама.\nАҚШ ҳарбий ва сиëсий таҳлилчилари Обама маъмуриятини Афғонистондаги уринишларни бир устивор мақсад атрофида жамлашга даъват қилмоқда.\nСуҳбат давомида Обама бу устиворлик рўйхатига ҳам тўхталди.\n- Бирламчи устиворлик – Ал-Қоиданинг АҚШ ичкариси ва ташқаридаги Америка манфаатларига ҳужум қилмаслигини кафолатлашдир. Бу устивор мақсадга эришиш йўлида эса¸ биз жуда кўп иш қилишимиз лозим.\nБунинг учун Афғонистон иқтисодий қувватини бунëд этмоғимиз лозим. Покистондаги дипломатик уринишларимизни яхшилашимиз керак. Бу жараëнга минтақавий дипломатик ëндашувни жалб қилмоғимиз даркор. Бу уринишларимизни иттифоқчилар билан яхшироқ мувофиқлаштиришиз керак. Буларни қилар экан¸ биз ўз миссиямиз нишонини кўздан қочирмаслигимиз керак. Бу эса¸ 2001 йил 11 сентябрдан бошланган айни миссиядир¸ деди якшанба кунги суҳбатда президент Обама.\nХабарларга кўра¸ АҚШ президентининг Афғонистон ва Покистон бўйича махсус вакили Ричард Ҳолбрук бир неча ойдан бери Афғонистон бўйича янги стратегия яратиш ҳаракатига бошчилик қилмоқда.\n21 март куни Ҳолбрук¸ янги режа Афғонистон миллий полиция кучларини сонини кескин ошириш ва Буш даврида 4000 дан ошмаган бу кучлар сонини 82 мингга етказишни кўзда тутишини тилга олди.\n- Бу масалада биз гаплашганларнинг бари¸ улар орасида афғонларнинг ўзлари¸ Кобул ҳукумати¸ жангарилик бўйича таҳлилчилар ва Америка ҳарбийлари ҳам бор¸ ҳозирда мавжуд афғон полициячилари сонининг етарли эмаслигини таъкидладилар.\nШу боис биз иттифоқчилар¸ шунингдек Афғонистон ҳукумати ичидаги дўстларимиз билан келишган ҳолда полициячилар сонини кескин ошириш йўлларини излаяпмиз. Аммо афғон полицияси ëмон аҳволда бўлгани¸ полициячилар хавфсизлик занжиридаги энг заиф халқа бўлгани боис¸ унинг сонини ошириш баробарида полиция хизматини яхшилаш ҳақда ҳам бош қотирмоқдамиз¸ деди Ричард Ҳолбрук.\nЯқин кунларда ошкор қилиниши кутилаëтган Афғонистон бўйича янги АҚШ стратегияси Покистонга бериладиган ҳарбий ëрдамни Исломобод ҳукуматининг Афғонистон билан чегара ҳудудларидаги жанггариларга қарши кураш борасидаги ҳамкорлиги билан бевосита боғлашни ҳам кўзда тутади.


Мазкур тадбир Россия Федерацияси Ҳукумати раисининг ўринбосари Дмитрий Козак бошчилигидаги делегациянинг мамлакатимизга ташрифи доирасида ташкил этилди.\nТаъкидландики, кейинги йилларда икки давлат ўртасидаги савдо-иқтисодий, инвестициявий, транспорт-логистика, илмий-техникавий, нефть-газ, қурилиш, озиқ-овқат, атроф-муҳитни муҳофаза қилиш каби соҳалардаги алоқалар тобора мустаҳкамланмоқда. Натижада бугунги кунга келиб, Ўзбекистон ва Россия ишончли ҳамда муҳим стратегик ҳамкор давлатларга айланди.\nЙиғилишда комиссия ҳамраислари — Ўзбекистон Республикаси Бош вазирининг ўринбосари Р. Азимов ва Россия Федерацияси Ҳукумати раисининг ўринбосари Д. Козак дўстона ҳамда ўзаро манфаатли алоқалар янги босқичларда намоён бўлаётганини қайд этди. Бунда юртимиздаги макроиқтисодий барқарорлик, тармоқларда кузатилаётган юқори ўсиш суръатлари, саноатнинг изчил диверсификация ва модернизация қилинаётгани, хорижий сармоядорлар учун яратилаётган қулай бизнес муҳити муҳим омил бўлаяпти, албатта. Шу боис россиялик ишбилармону инвесторларнинг мамлакатимизга қизиқиши йил сайин ортиб, улар билан биргаликда кўплаб истиқболли лойиҳалар амалга оширилаяпти.\nШунингдек, Россия Федерацияси ташқи савдо борасида ҳам Ўзбекистоннинг йирик ҳамкорларидан бири ҳисобланади. Ўтган йил якунларига кўра, икки мамлакат ўртасидаги товар айирбошлаш ҳажми 4,2 миллиард АҚШ долларидан зиёдни ташкил этгани ана шундан далолат беради.\nАйни пайтда юртимизда россиялик ишбилармонлар иштирокида 961 корхона фаолият юритмоқда. Уларнинг 151 таси тўлиқ хорижий сармоя асосида ташкил этилган. Ўз навбатида, Россия Федерациясида ўзбекистонликлар томонидан 569 та ишлаб чиқариш субъекти фаолияти йўлга қўйилган.\nИқтисодий ҳамкорлик бўйича Ўзбекистон — Россия ҳукуматлараро комиссиясининг аввалги йиғилиши 2016 йилнинг март ойида Москва шаҳрида бўлиб ўтган эди. Галдаги анжуманда ўша учрашувда келишилган масалалар натижадорлиги муҳокама қилиниб, келгуси режалар белгилаб олинди.\nМеҳмонлар Ўзбекистоннинг иқтисодий салоҳиятини юқори баҳолаш баробарида, алоқаларни янада ривожлантиришдан манфаатдор эканликларини алоҳида қайд этишди.\nМазкур рукндаги бошқа мақолалар: « Устувор вазифалар белгилаб олинди\tҲуқуқий тарғиботни амалга оширишнинг муҳим босқичи »


Президент Назарбоев: ‘Россияга қарши санкциялар ноқонуний’ - BBC O'zbek\nҚозоғистон раҳбари бу ҳақда Россиянинг давлатга қарашли “Россия 24” телевизион каналига берган суҳбати чоғида баён қилган.\nНурсултон Назарбоевнинг иддао қилишича, яқинда Ғарб томонидан Россияга киритилган жазо чоралари Бирлашган Миллатлар Ташкилотининг маъқулловини олмаган.\nҚозоқ раҳбарига кўра, бир неча ойдан буён амалда бўлган санкциялар иқтисодга ҳам терс мазмунда ва Оврўосиё иттифоқининг тараққиёти йўлига ҳам ғов бўлади.\nҚозоғистон президентининг бу каби сўзлари янграган суҳбатининг ўзи кеча сешанба куни кечқурун олиб узатилган.\nҚолган минтақа давлатлари каби Россия Қозоғистоннинг ҳам йирик иқтисодий ҳамкорларидан бири саналади.\nҚозоғистон, бундан ташқари, яқинда шахсан президент Владимир Путин ташаббускори бўлган Оврўосиё иттифоқига ҳам бош қўшган.\nАммо, президент Назарбоевнинг ўз суҳбатида эътироф этишича, яқин иқтисодий иттифоқчисига қарши киритилган жазо чоралари Қозоғистон учун икки томонлама: ҳам салбий ва ҳам ижобий таъсирга эга бўлган.\nҚозоқ раҳбарига кўра, бир томондан, Ғарбнинг санкциялари таъсири остида Россия миллий пул бирлиги – рублнинг қадрсизланиши ўзларида нарх-навонинг ўйнашига олиб келган.\nБошқа тарафдан, Россияга аввалгидан кўра кўпроқ маҳсулот экспорт қилишларига йўл очган.\n“Санкциялардан фақат Россия зиён чекаяпти, деб ўйламанг. Бу каби қарама-қарши жазо чораларидан Оврўподаги барчани ҳам мамнун, деб бўлмайди. Бизнес аҳли Россияда ўзлари ётирим киритиб, пул ишлашлари мумкин бўлган улкан бозорни йўқотди. Шундай экан, бу каби вазиятда ҳеч кимни ғолиб, деб атаб бўлмайди”, - деган жаноб Назарбоев ўзининг телевизион суҳбатида.\n"Ечилмас муаммо йўқ"\nХудди шу манзарада минтақавий таҳлилчилар Россия рублининг қадрсизланиб, нефтнинг арзонлашиши Қозоғистон иқтисодини ҳам боши берк кўчага киритиб қўйгани ҳақида ёзишган.\nРасмий Остона давлат бюджетини қайта кўриб чиқишга мажбур бўлгани, Қозоғистонда иқтисодий ўсиш суръатларига оид башоратларнинг манфийлашгани ва танганинг қиймати ошиқча баҳолаб юборилган-юборилмаганига оид саволларни пайдо бўлгани бунга мисол эканини айтишганди.\nҚозоғистон раҳбарига кўра, алал-оқибат ҳар қандай уруш музокаралар йўли билан якун топади. Шундай экан, мавжуд инқироз ҳам эртами-кечми, ўз поёнига етади.\nПрезидент Назарбоев, худди шу ўринда, ечилмас муаммо йўқлиги, агар бу масалада ўзидан воситачилик қилиши сўралса, ҳеч иккиланмай бу ишга киришажагини ҳам баён қилган.\nУнга кўра, муроса илинжида музокаралар столига ўтиришса, давлат раҳбарлари тил топишмасликларининг иложи йўқ.\n“Ҳозир ҳам Россия ва ҳам Украина томони мавжуд муаммога барҳам бериб, боши берк кўчадан чиқиб кетишнинг айни палласига етишди. Оврўпо раҳбарлари ҳам худди шундай истакда. Бунинг учун вақт ҳам пишиб етилган”, - дея баён қилган Қозоғистон раҳбари.\nПрезидент Нурсултон Назарбоев Россия телевизион канали билан суҳбати чоғида яна бир қудратли қўшниси Хитойнинг янги Ипак Йўли ғоясига ҳам тўхталиб ўтган.\nДунё уммонларига йўллари тўсилган мамлакати учун янги инфратузилмалар барпо этилишининг муҳимлигини урғулаган.\nБу йўлда Хитойни ўзларига иқтисодий, сиёсий ва ёки ҳарбий таҳдид сифатида кўрмасликларини ҳам қўшимча қилган.\nРоссия рубли кескин қадрсизланишининг таъсири ўтган яқин ойлар ичида қолган Марказий Осиё давлатларида ҳам яхшигина сезилган.\nАллақачон Қирғизистон, Тожикистон ва Ўзбекистон иқтисодига жиддий зарба бериб улгурган.\nШу боис ҳам, Россия рубли ортидан маҳаллий пул бирликлари ҳам ўз қадрини йўқота бошлаган.\nБу эса, ўз навбатида, четдан келаётган кенг истеъмолдаги маҳсулотлар нархларининг қимматлашувига сабаб бўлмай қолмаган.\nРоссиянинг асосий экспорт маҳсулоти бўлган нефт нархининг пасайиб кетиши эса, бу жараённи янада тезлашишига хизмат қилганди.\nНурсултон Назарбоев Марказий Осиёнинг узоқ йилдан бери қудратни қўлдан бермай келаётган энг кекса иккита давлат раҳбаридан бири ҳисобланади.\nУ ўтган йил охирида Қозоғистон халқига кутилмаган мурожаат билан чиқиб, яқин истиқболда Қозоғистонни глобал синовлар кутаётгани билан ҳам огоҳлантирганди.\nҚозоғистонни олдинда кутаётган иқтисодий қийинчиликларга тайёр туришга чақирганди.\nМинтақавий таҳлилчиларга кўра, жаҳон бозорида нефт нархларининг беқарорлиги ва Қозоғистоннинг йирик иқтисодий шериги бўлмиш Россиядаги иқтисодий инқироз қозоқ ҳукуматини жиддий ташвишга солмай қўймаган.


Ўқитувчи ҳақида — У ким, бу нима — QOMUS.INFO\nQOMUS.INFO > Ў ҳарфи > ЎҚИТУВЧИ\nЎҚИТУВЧИ, муаллим — турли йўналишдаги ўрта умумий таълим мактаблари, академик лицей ва касб-ҳунар коллежларида ўқувчилар билан таълимтарбия ишларини амалга оширадиган мутахассис. Олий мактаб Ў. лари «домла» деб юритилади, улар «ўқитувчипроф.» тарзида умумлашма ном билан ҳам аталади. Шунингдек, Ўқитувчи ларга нисбатан «муаллим» ёки «педагог» атамаси ҳам қўлланилади.\nЎқитувчилик касби жуда қадим замонлардан буён инсон фаолиятининг алоҳида тури сифатида мавжуд. Чунки инсон фақат таълимтарбия туфайлигини ҳаётини давом эттира ва ривожлантира олади. Тамаддуннинг Оссурия, Бобил, Миср, Туркистон, Ҳиндистон, Хитой сингари қадимий ўчоқларида топилган тарихиймаданий обидалар бу ўлкаларда Ўқитувчилик касби жуда қадим замонларда шаклланганлигини кўрсатади. Бу даврларда энг оқил, тажрибали кишилар Ўқитувчилик билан шуғулланишган ва улар бошқаларга қараганда катта имтиёзларга эга бўлишган. Юнонистонда фақат озод кишиларгина Ўқитувчилик қилишга ҳақли ҳисобланган. Улар мамлакатнинг турли яо/шсларида грамматистлар, педаномлар, дидаскаллар, педотриблар шаклида номланганлар ва кўпинча ўз шахсий мактабларига эга бўлганлар. Бой оилаларда эса, таълимтарбия иши билимли ва саводли қулларга топширилиб, улар пайдагоглар («педагог» сўзи шундан келиб чиққан), яъни «бола етакловчилар» деб аталган. Рим империясида Ўқитувчи император номидан тайинланадиган давлат амалдори саналган. Ўрта асрларга келиб, Ғарб мамлакатларида Ўқитувчилик билан, асосан, черков хизматчилари шуғулланишган. Шаҳарларда дунёвий мактаблар ташкил топгач, ҳунармандчилик цехлари ва савдогарлар гилдиялари томонидан таклиф этилган ёлланма Ўқитувчилар пайдо бўлди. Техника тараққий этиб, фказдлар кўпайиши билан Ўқитувчилик энг оммавий касблардан бирига айланди. Чунки маълум даражада таълим кўрмаган одам техника воситаларидан фойдалана олмас эди. Бунинг учун эса, кўплаб мактаб ва Ўқитувчи керак бўларди. Айни вақтда, 18—19-асрларда бой оилаларда мураббий, гувернёр сингари уй Ўқитувчи ларидан фойдаланиш кенг ёйилди.\nШарқ мамлакатлари, жумладан, Туркистон ўлкасида ҳам Ўқитувчи энг қадимий ва обрўли касб ҳисобланиб, «устоз» деб эъзозланган. Ўлкага ислом дини кириб келиши билан ҳар бир қишлоқ, шаҳарлардаги ҳар бир маҳаллада масжид ва деярли ҳар бир масжид қошида мактаб ташкил этилди. Бу мактабларнинг Ўқитувчилари домла деб аталди. Шунингдек, мактаблар алоҳида шахслар уйида ҳам ташкил этилиб, улар мактабдор дейилган. Ўлкамизда қизларни ўқитишга ҳам алоҳида эътибор қаратилиб, саводли аёллар уйларида отинойи мактаблари ташкил этилган. Бу мактаб Ўқитувчилари отинойи ёки отинбиби деб юритилган. Таълим давлатдан ажратилганлиги, болаларнинг ўқиши, асосан, ота-оналарнинг иши ҳисоблангани учун ҳам Туркистонда Ўқитувчилик касбига махсус тайёрланилмаган. Мадраса кўрган ёки мактабдан сўнг ўз устида ишлаган саводли киши Ўқитувчилик билан шуғулланиши мумкин бўлган.\n19-асрнинг охиридан, яъни ўлкада маърифатчилик ҳаракати пайдо бўлиши билан Ўқитувчининг савиясига алоҳида эътибор бериладиган бўлди. Туркистонда анъанавий йўсинда ўқитадиган Ўқитувчилар билан бирга Европа мамалакатларидан ўзлаштирилган усулларда дарс берадиган янги муаллимлар ҳам фаолият кўрсата бошлади. Бу ҳол, айниқса, жадидчилик ҳаракати авж олган кезларда анча кенг ёйилди. Ўқитувчилар савиясининг ошганлиги миллат руҳиятида уйғониш бўлишига, тараққиётнинг бир қадар тезлашувига олиб келди.\nЎқитувчи олдида турган вазифалар ва унинг мавқеи жамият тараққиётининг турли даврларида турлича бўлган. Жамият гуллабяшнаган даврда унга эътибор юксак бўдди ёки Ўқитувчининг мавқеи кўтарилгани учун жамият ривож топди. Октябрь тўнтариши амалга ошгандан сўнг ва шўроларнинг ўз олдига қўйган оммани ёппасига саводли қилиш вазифасини бажариш учун Туркистонда ҳам тизимли равишда Ўқитувчи тайёрлаш йўлга қўйилди. Чунки бутун ўлка бўйлаб очилган мактабларда ишлайдиган мутахассислар керак эди. Шу сабабли Ўқитувчилар шўро ҳокимиятининг дастлабки йилларида урушга олинмайдиган бўлди. Таълим тизими ҳам мафкурага бўйсундирилган шўро даврида Ўқитувчилар ҳукмрон сиёсатни ўтказувчи кучга айлантирилди. Улар бевосита таълимтарбияга тегишли бўлмаган турли ғоявий-сиёсий ҳамда ташкилий ишларга меъёридан ортиқ жалб этилди. Ўзига хос бўлмаган ишлар билан шуғулланиш Ўқитувчилар обрўсининг пасайишига олиб келди.\nСобиқ Иттифоқ таркибидаги бошқа республикалар сингари Ўзбекистонда ҳам 1936 йил 10 апр. дан СССР МИК ва ХКС томонидан шахсий Ўқитувчи унвони (ихтисослиги) жорий этилди. Ўшандан бошлаб пед. ўқув юртини битирган ва давлат имтиҳони топширган шахсга расмий тарзда Ўқитувчи ихтисослиги бериладиган бўлди.\nЎзбекистон мустақилликка эришгач, Ўқитувчи тайёрлашга алоҳида эътибор берила бошланди. Бу «Таълим тўғрисида»ги қонун (1997 йил 29 авг. да қабул қилинган) ва Кадрлар тайёрлаш миллий дастурида ўз аксини топди. Ўзбекистонда Ўқитувчилар университетлар, пед. ўқув юртларида тайёрланади. Ўқитувчи ўз педагогик фаолияти жараёнида илмий билимларни эгаллаб, педагогик қобилиятини шакллантириб боради. Мамлакатда ўқитувчилар малакасини ошириш тизими жорий этилган, ҳар бир Ўқитувчига ўқитувчилар малакасини ошириш интларида бепул педагогик ва методик ёрдам олиш имконияти берилган. Мамлакатда ҳар йили 1 октябрда «Ўқитувчилар ва мураббийлар» куни умумхалқ байрами сифатида нишонланади. Республикада «Ўзбекистон Республикаси халқ ўқитувчиси», «Ўзбекистон Республикасида хизмат кўрсатган халқ таълими ходими», «Ўзбекистон Республикасида хизмат кўрсатган ёшлар мураббийси» сингари фахрий унвонлар мавжуд. Ўқитувчи ларга максимал даражада қисқа иш куни ва ҳақ тўланадиган энг узун меҳнат таътили белгиланган. Шунингдек, Ўқитувчилар учун халқ таълими ва пед. газета ва жур. лари, жумладан, ўзбек тилида «Маърифат», рус тилида «Учительская газета» («Ўқитувчилар газетаси») газ. лари, «Халқ таълими», «Бошланғич таълим», «Узлуксиз таълим», «Таълим тараққиёти», «Таълим ва тарбия», «Тил ва адабиёт таълими» жур. лари, педагогик ва методик адабиётлар нашр этилади.\n2002/03 ўқув йили бошида Ўзбекистондаги кундузги умумий таълим мактабларида 461,1 минг ўқитувчи ишлади. Улардан 5 киши (М. Исматова, М. Мадалиева, М. Зокиров, В. Пак, А. Маҳмудова) Ўзбекистон Қаҳрамонидир (2005).\nШуни айтиш керакки, Ўқитувчи алоҳида ижтимоий ҳодиса бўлиб, жамият аъзоларининг шаклланишига таъсир кўрсатгани учун ҳам унинг шахслик сифатлари касбий фазилатларидан муҳимроқ ҳисобланади. Чунки у жамиятнинг бугуни ва эртанги куни қиёфасини шакллантиради. Шунинг учун ҳам Ўқитувчининг профессионал жиҳатдангина етук бўлиши кифоя қилмайди. Унинг маънавий олами ўқувчиларга сингдирилиши кўзда тутилган эзгу инсоний сифатларга тўйинган бўлиши керак. Ўқитувчилар тайёрланадиган ўқув юртларида айни шу жиҳатга алоҳида эътибор қаратилади.\nҲоз. педагогика фани Ўқитувчининг амалиётчилик, тадқиқотчилик, ташкилотчилик, воситачилик, ижрочилик сингари вазифалари борлигини қайд этади. Ана шу вазифаларни тўла уддалайдиган Ўқитувчи гина бугунги ёш авлоднинг баркамол шахслар сифатида шаклланишига таъсир кўрсата олади. Истиқлол даври Ўқитувчи ларида ана шундай хусусиятларни қарор топтириш мамлакат тараққиётини таъминлаш омилидир.\nАд.: Баркамол авлод орзуси, Т., 2000; Ўзбек педагогикаси антологияси [тузувчилар К. Ҳошимов, С. Очил), 1—2ж. лар, Т., 1995, 1999; Педагогик изланиш, Т., 1990; Йўлдошев Қ., Ўқитувчи китоби, Т., 1997. Қозоқбой Йўлдошев.


Сўровнома: Ўзбекистон миллий жамоасини кейинги ўйинларда ким бошқариши керак?\nСпорт 22:57 / 06.09.2019 71832\nTribuna.uz Ўзбекистон миллий жамоаси ЖЧ-2022 саралаши доирасида Фаластинга қарши ўйинда мағлуб бўлганидан сўнг телеграмдаги ўқувчилари ўртасида сўровнома ўтказишди.\n186 минг кишидан кўпроқ ўқувчига эга бўлган телеграм каналида ўтказилган сўровномада мухлислар миллий жамоани кейинги ўйинларда ким бошқариши керак, деган саволга жавоб беришди.\nНатижаларга кўра, сўровномада қатнашган 32 мингдан ортиқ кишининг 27 фоизи (8500 нафардан ортиқ киши) амалдаги мураббий Эктор Купер миллий жамоа бошқарувида қолиши керак деб ҳисоблайди. 25 фоиз респондент эса (8000 нафардан ортиқ киши) «Бунёдкор» устози Вадим Абрамов миллий жамоага қайтишини истамоқда.\nҚатнашчиларнинг 24 фоизи (8000 нафарга яқин киши) хориждан бошқа мураббий олиб келиш тарафдори эканини билдирган. Бундан ташқари, сўровномада қатнашганларнинг 8 фоизи (2700 нафардан ортиқ киши) миллий жамоани Миржалол Қосимов, 8 фоизи (2700 нафардан ортиқ киши) Рўзиқул Бердиев, 5 фоизи (1 500 нафардан ортиқ киши) Шота Арвеладзе бошқариши керак деб ҳисоблайди.\n3 фоиз қанташчи эса (1000 нафардан ортиқ киши) «Навбаҳор»га қайтган Андрей Канчельскис Ўзбекистон миллий жамоаси бош мураббийи бўлиши керак деб ҳисоблаган.\nЎзбекистон миллий терма жамоаси саралаш босқичидаги кейинги ўйинни 10 октябрь куни Яман терма жамоасига қарши Тошкентда ўтказади. Ундан олдинроқ, 9 сентябрь куни Ироққа қарши ўртоқлик ўйини бўлиб ўтиши белгиланган.


МАКТУБ ЁЗИШНИ БИЛАСИЗМИ?\nМактуб - ярим дийдор, деб бежиз айтилмаган. Чунки мактуб - кўнгил ойнаси. Турли сабаблар туфайли кимнингдир ўзига айтишга ботина олмаган гапларингизни қоғозда эмин-эркин ифода этишингиз мумкин.\nБулар майли, ўз йўлига. Аммо ҳеч ўйлаб кўрганмисиз: илк мактублар қачон пайдо бўлган ва бугунгиларидан фарқи нимада? Унинг ҳам талаблари, ўзига хос жиҳатлари борми? Ҳозирги технология асрида қоғоз мактубларга эҳтиёж бормикин?\nМактуб сўзи тилимизга араблардан кириб келган бўлиб, "ёзилган", "китобат қилинган" маъноларини билдиради. Бироқ илк мактублар айнан қайси йил ёки асрда пайдо бўлгани ҳақида аниқ бир тўхтамга келиш мушкул. Шуниси аниқки, азал-азалдан одам насли кейинги авлодларига ўзидан қандайдир нишона, хабар қолдирмоқни истаб яшаган. Ўсимлик пўстлоғи, дарахт япроғи, кейин-кейин жониворлар терисига ёзила бошлаган мактублар шу йўсинда ривожланиш босқичини босиб ўтган.\nДемак, инсоният тарихидаги илк мактублар - қоятошлар ва дарахт таналаридаги битиклардир. Ҳамда улар бугунгилари сингари ҳиссиётларни эмас, фақат ва фақат фикр ва маълумотларни етказишга хизмат қилган.\nМактуб - адабий жанр\nОлдинлари ёзилган мактубларни манзилга чопар ёки махсус кабутарлар элтиб берган бўлса, кейин-кейин почта хизмати йўлга қўйилди. Бугун эса ҳатто электрон кўринишда ниҳоятда тез ва осон жўнатиш имкони мавжуд.\nЎз навбатида мактуб бадиий шаклга ҳам эга бўлди. Яъни энди мактубда нима битилгани эмас, қандай битилгани ҳам эътиборга молик эди. Бадиий адабиётнинг ажралмас қисми бўлган мактуб жанри шу тахлит юзага келди, десак янглишмаган бўламиз.\nКўпгина бадиий асарларда ёзувчилар ўз асарининг маълум қисмидагина мактуб жанридан фойдаланса, асарини тўлалигича мактуб жанри асосида ёзган муаллифлар ҳам йўқ эмас. Намуна тариқасида Заҳириддин Муҳаммад Бобурнинг "Бобурнома", Гётенинг "Ёш Вертернинг изтироблари", Стефан Цвейгнинг "Бир аёл мактуби" ҳамда буюк шоир ва мутафаккир Алишер Навоийнинг ахлоқий-тарбиявий ва бадиий қарашларни қамраб олувчи 88 хатдан иборат "Муншаот" асарини санаб ўтсак бўлади.\nНима учун айнан мактуб?\nХўш, нима учун айнан мактуб?! Ахир ёнингизда бўлмаган инсон билан гаплашиш учун бугун мобил телефон, ижтимоий тармоқлар турганда, ортиқча овора бўлиб қадим замонлардагидай мактуб ёзишиб ўтиришнинг ҳожати борми?!\nТасаввур қилинг, улкан қафасдаги қуш. Олдида ҳамма нарса бор: дон, сув, дарахт бутоқлари, борингки уёқдан-буёққа учиб сайр этиш учун жой ҳам етарли. Бироқ унинг катта қафасда учиб юриши билан чексиз самода чарх уриб парвоз қилганини тенглаштириб бўладими? Зинҳор! Зинҳор бўлмайди! Телефон ёки ижтимоий тармоқларда гаплашишнинг ўзаро мактуб ёзишишдан фарқи ҳам салкам ана шундай! Тўғри, телефон ҳам гаплашиш имконини беради, лекин мактуб ёзганингиздаги каби ички кечинмаларингизни эмин-эркин, самимий ва батафсил баён қилиш имконини ярата олмайди. Ахир мактуб ёзаётганингизда ўзингиз ва қалбингиз билан ёлғизсиз, сизни дилингиздагиларни айтишдан ҳеч ким ва ҳеч нарса чалғитиб қўймайди-да.\nҚандай қилиб гўзал мактуб ёзиш мумкин?\nБунинг учун ҳуснихатингиз рисоладагидай бўлишидан ташқари, яна сўз бойлигингиз ҳам юқори бўлмоғи керак. Чунки соғинч, меҳр, миннатдорлик, муҳаббат сингари гўзал кечинмаларни ҳар ким ҳам қалбидан кечириши мумкин, лекин уни ҳис этиб тургани каби тушунарли қилиб баён этиш учун керакли сўзларни топа билиши лозим. Инсон сўз бойлигини беқиёс даражада оширувчи деб эътироф топган асосий манба эса, ҳеч шубҳасиз бадиий асар ва ҳар хил шеърий китоблардир. Дарҳақиқат, киши қанча кўп бадиий асар ўқиса, қанчалик кўп шеърлар ёдласа, сўз бойлиги ҳамда сўздаги нафосатни ҳис эта олиш қобилияти шунча орта боради.\nАйрим тавсиялар шундан иборатки, мактуб ёзганда жумлаларингиз ортиқча чўзилиб кетмасин. Жумлалар имкон қадар қисқа ва лўнда бўлгани маъқул: токи уни ўқиган киши сўзларда ифодаланган маънони тушунмоққа қийналмасин. Гапни эса албатта "Ассалому алайкум!"дан бошланг. Сўнгра мактуб олувчининг саломатлиги, кайфиятини сўранг. Бунда сизнинг салом берганингиз мактуб олувчини ҳурмат қилишингизни билдирса, ҳол-аҳвол сўраганингиз у учун қайғуришингизни англатади. Айтмоқчи бўлган бор гапингизни ёзиб бўлганингиздан кейин уни олувчига омонлик тилаб, энг сўнгидан исмингизни келтиришни ҳам унутманг. Эсингизда бўлса Абдулла Қодирийнинг "Меҳробдан чаён" асари қаҳрамони - Анвар ўз мактубини "...адойи Анварингиз!" деган жумла билан тугаллар эди. Демак, сиз ҳам ота-онангизга мактуб ёзганингизда "сизни яхши кўрувчи фарзандингиз" ёки бирор дўстингизга мактуб битганингизда "сизга яхшилик истовчи дўстингиз" қабилида тугалласангиз, бир қадар мукаммалликка эришган бўласиз.


Дунё, саломатлик: Ширин ичимликлар саратонга сабаб бўладими? - BBC News O'zbek\nЖеймс Галлахер Би-би-си\nТаркибида шакар мавжуд ичимликлар, жумладан, мева шарбатлари саратон хавфини ошириши мумкин, демоқда француз олимлари.\nБеш йил давом этган тадқиқот ўз ичига 100 мингдан зиёд одамни қамраб олган.\nСорбонна Университетидаги тадқиқотчилар жамоаси қондаги шакар миқдорининг ортиб кетиши саратон келтириб чиқариши мумкинлигини тахмин қилмоқда.\nБироқ тадқиқот ушбу фаразни дастаклайдиган тугал далилни қўлга киритганликка даъво қилмайди ва экспертлар масалани тадқиқ қилишда давом этишга чақирмоқда.\nСаломатлик: Уйингиздаги қайси нуқталар микроблар макони эканини биласизми?\nИхлос қилиш орқали бел оғриғидан фориғ бўла оласизми?\nШакарли ичимлик нима ўзи?\nТадқиқотчилар таркибидаги шакар миқдори 5 фоиздан зиёд бўлган ичимликни шакарли ичимлик, дея тавсифлайди.\nИчимликларнинг бу синфи ичига, ҳатто, шакар қўшилмаган мевали шарбатлар, газли ширин ичимликлар, коктейллар ва қанд солинган чой ёки қаҳва ҳам киради.\nСаратон хавфи қанчалик юқори?\nТадқиқот кунига қўшимча ичилган 100 миллилитр шакарли ичимлик саратон ривожланиши хавфини 18 фоизга оширади, деган хулосага келган.\nТадқиқотда иштирок этган ҳар 1,000 кишининг 22 нафарида саратон аниқланган.\nАгар барча иштирокчилар кунига қўшимча 100 миллилитр ичимлик ичса, тадқиқот ўтказилган беш йил ичида саратонга чалинганлар сони тўртага ортиб, 1,000 киши ичидан 26 нафари саратонга учраган бўлар эди, дея изоҳлайди тадқиқотчилар.\nТадқиқот иштирокчиларида аниқланган 2,193 саратон ҳолатининг 693 таси кўкрак саратони, 291 таси простата саратони ва 166 таси колоректал саратони эди.\nТадқиқот хулосаси ҳақиқатни англатадими?\nЙўқ - тадқиқот шакарли ичимликлар ва саратон ўртасидаги эҳтимолий боғлиқликларни аниқлаб бериши мумкин, аммо уларни тушунтириб бера олмайди.\nТадқиқот кўп шакарли ичимлик ичадиганларда (кунига 185 миллилитр атрофида) кам ичадиганларга қараганда (кунига 30 миллилитрдан кам) саратон кўпроқ ривожланганини кўрсатган, лекин бу ҳолатнинг сабабини изоҳлаб бера олмаган.\nЭҳтимолга энг яқин изоҳлардан бири - бу шакарли ичимликларни севувчи инсонлар, аксар ҳолларда, носоғлом овқатланишга мойил эканидир. Масалан, улар туз ва калорияли таомларни бошқалардан кўра кўпроқ истеъмол қилади. Шу сабабдан ҳам шакарли ичимликлар саратонга бевосита эмас, балки билвосита сабаб бўлиши мумкин.\n"Ушбу тадқиқот шакар ва саратон ўртасида қандай алоқа мавжудлигига аниқ жавоб бера олмаган бўлсада, у, умумий манзарада, шакар истеъмолини камайтиришимиз лозим эканига ишора қилади," сўзлайди Тиссайд Университетидан доктор Амелия Лейк.\n«Шакар истеъмолини камайтириш ўта муҳимдир,» қўшимча қилади у.\nҲаммасига семизлик сабабми?\nСемизлик қатор саратон турларини келтириб чиқарувчи йирик омилдир. Шакарли ичимликларни ҳаддан зиёд истеъмол қилиш тана вазнини янада оширади.\nБироқ бу далил ҳам шакар ва саратон ўртасидаги боғлиқликни тўлиқ изоҳлаб бера олмайди.\nФранцуз олимлари қондаги шакар даражасини саратоннинг эҳтимолий сабабчиси ўлароқ кўрсатмоқда.\nШунингдек, улар аксар шакарли ичимликлар таркибида учрайдиган ранг берувчи моддалар зарарини ҳам эътибордан қочирмаслик лозимлигини айтмоқда.\nАммо тадқиқот масаланинг бу жиҳатига жавоб беришни мақсад қилмаган.\nТадқиқотчилар нима дейди?\nСорбонна Университети тадқиқотчилари жамоаси бу мавзуни янада кенгроқ ўрганиш заруриятини таъкидлайди.\n«Шакарли ичимликлар юрак-қонтомир касалликлари, вазн ортиши, семизлик ва қандли диабет хавфини ошириши маълум,» тадқиқот гуруҳи аъзоси доктор Матилда Тувер.\n«Бироқ биз бундай ичимликлар саратон келтириб чиқариши ҳам мумкинлигини кўрсатиб бердик.»\nТадқиқотчилар шакарли ичимликлар истеъмолини камайтириш йўлида бундай маҳсулотларни кўпроқ солиққа тортиш яхши ғоя эканини айтади.\n«Биз қўлга киритган маълумотлар шакарли ичимликлар истеъмолини камайтириш учун озиқ-овқат тавсияларини ишлаб чиқиш, шунингдек, кўпроқ солиққа тортиш ва маркетинг ишларини чеклаш долзарблигини кўрсатмоқда,» дейилади тадқиқот хулосасида.\nБуюк Британия 2018 йилдан бошлаб таркибида шакар моддаси кўп бўлган ичимликлар учун қўшимча солиқ жорий этган.\nИшлаб чиқарувчилар қандай муносабат билдиради?\nБритания Ширин Ичимликлар Уюшмасига кўра, тадқиқот шакарли ичимликлар саратон келтириб чиқариши «сабабига далил келтириб бера олмаган ва муаллифларнинг ўзи ҳам буни тан олади.»\nУюшма директори Гевин Партингтон шундай дейди: «Ширин ичимликлар меъёрида ичилса, зарар туғдирмайди.»


19:14 31 Октябр 2020\n16:33 01.06.2019 (Янгиланган 17:27 01.06.2019) Ҳавола олиш\nМаълум бўлишича Умарованинг турмуш ўртоғи спиртли ичимликни ҳаддан зиёд истеъмол қилувчи фуқаролар рўйхатида турган\nТОШКЕНТ, 1 июн - Sputnik. Ўзга хонадонга келин бўлиб тушганининг 10 кунида маст эри томонидан аёвсиз калтакланган булунғурлик Зуҳра Умарова Ўзбекистон Хотин-қизлар қўмитасининг ҳимоясига олинди. Бу ҳақда Sputnik Ўзбекистон мухбири Самарқанд вилояти хотин-қизлар қўмитаси раиси Гавхар Алимовадан олинган маълумот асосида хабар бермоқда.\nАйни вақтда аёл касалхонада даволанишни давом эттирмоқда, унинг ҳолати қониқарли, деб баҳоланган.\nЖабрдийда томонидан жиноий иш қўзғатилишини сўраб ҳуқуқни муҳофаза қилиш органларига ариза берилган. Ҳозирда бу йўналишда иш олиб борилмоқда.\nХотин-қизлар қўмитаси экспертиза ўтказилишини талаб қилган.\nЭслатиб ўтамиз, жабрдийданинг онасига илгарироқ Sputnik мухбири билан суҳбатда ички ишлар органи ходимлари "қизингизни ўз пулингизга даволатинг, у оиладан пул сўраб юрманг, бўлмағур оила" дея маслаҳат беришганини, шунингдек, "ўзингизга қимматга тушади" деган сўзлардан сўнг ўз жигарбандини ҳатто тиббий экспертизадан ҳам ўтказа олмаганини маълум қилган эди.\nЗўравонлик қурбонлари бўлган аёллар учун ишонч телефони ишга туширилди >>>\nСамарқанд вилояти хотин-қизлар қўмитаси хабарига кўра, ташкилот оилавий-маиший можаролар сабабчиларига айланаётган, ҳаддан ташқари кўп спиртли ичимлик истеъмол қилувчи фуқаролар рўйхатини уларнинг даволаниш ишлари ташкиллаштирилиши учун соғлиқни сақлаш вазирлигига берган.\nЗуҳра Умарованинг турмуш ўртоғи шу рўйхатда турган.\nSputnik мухбири билан суҳбатда, вилоят хотин-қизлар қўмитаси раиси Гавҳар Алимова хотин-қизлар қўмитаси Умарованинг манфаатларини ҳимоя қилишини ва унинг муаммоларини бартараф этишда яқиндан кўмак беришини маълум қилди.\nАлимованинг айтишича, айни вақтда маиший зўравонлик қурбони бўлган аёлга психологик ва руҳий кўмак кўрсатиш бўйича ишлар бошлаб юборилган.


Осиё чемпионати (U22). Гуруҳдаги рақибларимиздан янгиликлар / CHAMPIONAT.asia\nОсиё чемпионати (U22). Гуруҳдаги рақибларимиздан янгиликлар\nЯнварь ойида Уммонда ёшлар ўртасидаги (U22) Осиё чемпионати бўлиб ўтади.\nГуруҳда Ўзбекистон билан бирга Хитой, Ироқ ва Саудия Арабистони жамоалари иштирок этади.\nРақибларимиз 2013 йил бир қатор учрашувларда иштирок этишди. Эътиборлиси, улар айнан Уммондаги чемпионатга алоҳида тайёргарлик олиб боришгани эътиборга молик. Жумладан, Хитой терма жамоаси шарқий Осиё ўйинларида қатнашди. Хитойда ўтган турнирда мезбонлар ишқибозларнинг ҳафсаласини пир қилган ҳолда 4 учрашувда 1 очко тўплашди холос. Жанубий Кореяга 1:2 ҳисобида имкониятни бой берган хитойликлар Гонконгни енга олишмади, 0:0. Япониядан 0:2, КХДРдан 0:3 ҳисобларида мағлубиятга учрашди. Мусобақа октябрь ойи ўрталарида бўлиб ўтди. Лекин таркиб қандай бўлиши тўғрисида бирор маълумот тарқатилмаган. Охирги йилларда Хитой ёшлар футболида ижобий натижаларга эриша олмаётганини инобатга олсак, бу жамоа унчалик кучлидек кўринмаслиги мумкин. Бироқ биз рақиблардан 2 ёш кичик футболчилар билан қатнашамиз, бу эса барибир ишимизни қийинлаштиради.\nЁшлар терма жамоасининг салоҳияти юқори эканлигини намойиш қилган Ироқ ўша таркибдаги иқтидорлардан фойдаланиши мантиқлироқ бўлса керак. Ҳади Мутанаш бошчилик қилаётган олимпия терма жамоасида ўйнаши мумкин бўлган футболчилар борлигини Туркиядаги мундиалда кузатгандик. Олимпия терма жамоаси йил мобайнида турнирга пухта тайёргарлик кўришга интилди. Июль ойида Баҳрайн билан икки марта ўртоқлик учрашуви ўтказган ироқликлар 2:0 ва 0:0 ҳисобларини қайд этишди. Сентябрь ойида эса Индонезияда бўлиб ўтган “Ислом биродарлиги” ўйинларида иштирок этди. Унда Туркия, Сурия ва Саудия Арабистони билан ўйинлар ўтказилди. Декабрь охирида Қатарда Ғарбий Осиё чемпионати старт олади. Унда Ироқ бир гуруҳда Уммон ва Баҳрайн билан майдонга тушади. Демак, Осиё чемпионати арафасида Ҳади Мутанаш шогирдлари янада яхши формага кириб олиш имкониятига эга бўлишади. Жамоа етакчилари сифатида\nМустафо Надҳим, Амжад Волид, Амжад Калафни келтириб ўтиш мумкин. Лекин жамоанинг якуний таркиби эълон қилинишига ҳали анча бор.\nИроқ – Баҳрайн – 2:0\nГоллар: Босим Али, Муҳаммад Саад.\nИроқ – Баҳрайн – 0:0\nИроқ – Туркия – 2:3\nГоллар: Амжад Калаф 13, Луай Салоҳ 68.\nИроқ – Сурия – 0:0\nИроқ – Саудия Арабистони – 2:2\nГоллар: Амжад Волид 48, Аҳмад Калаф 54.\nСаудия Арабистони терма жамоаси ҳам бир қатор беллашувларда қатнашди. “Ислом биродарлиги” ўйинларида жамоа 5 учрашувда майдонга тушди. Уларда Сурия, Туркия, Ироқ, Марокаш ва Туркияга қарши ўйнаган саудияликлар бирор беллашувда ғалабага эриша олишмади, лекин якунда 4-поғонадан жой олишди. Декабрь ойида Қатарда бўлиб ўтадиган Ғарбий Осиё чемпионатида гуруҳда Қатар ва Фаластин билан ўйинлар белгиланган. Демак, худди Ироқ сингари Саудия Арабистони ҳам Осиё чемпионати арафасида яна бир расмий мусобақада қатнашади. Бу эса тайёргарлик яхши бўлишига ёрдам бериши, шубҳасиз.\nСаудия Арабистони - Сурия - 1:1\nСаудия Арабистони – Туркия - 1:1\nСаудия Арабистони – Ироқ - 2:2\nСаудия Арабистони - Марокаш - 0:1\nСаудия Арабистони – Туркия - 1:2\nСаудияликларнинг Уммондаги мусобақада иштирок этиши мумкин бўлган таркиби эълон қилинган. Лекин улар сафида ҳали ўзгаришлар бўлиб қолиши эҳтимолдан ҳоли эмас. Жамоа таркиби 1991-93 йилларда туғилган футболчилардан иборат. Уларнинг деярли барчаси миллий чемпионат ва хориж клубларида асосий таркиб ўйинчилари саналади.\n1. Абдуллоҳ Ал Сдайри Ал Ҳилол\n16. Фаваз Ал Қарни Ал Иттиҳод\n21. Фаваз Ал Хайбари Ал Иттиҳод\n2. Салоҳ Қумайзи Ал Шабаб\n3. Муҳаммад Барнави Ал Аҳли\n4. Муҳаммад Фатил Ал Аҳли\n5. Абдуллоҳ Ҳафиз Лейрия, Португалия\n6. Али Ал Зубайди Ал Иттифоқ\n13. Ёсир Ал Шаҳрони Ал Қодисия\n18. Мотаз Ҳавсави Ал Аҳли\n8. Абдулазиз Азми Наср\n10. Абдуллоҳ Нассар Ал Наср\n11. Иброҳим Иброҳим Габела, Босния ва Герцеговина\n12. Маан Ходари Ал Иттиҳод\n14. Абдуллоҳ Отаиф Ал Шабаб\n15. Мустафо Бассас Ал Аҳли\n20. Ёсир Фаҳми Ал Аҳли\n7. Яҳё Дағрири Ал Иттиҳод\n9. Фаҳад Муваллад Ал Иттиҳод\n17. Муҳаммад Мажраши Ал Аҳли\n19. Салоҳ Шаҳри Бейра Мар, Портуалия\nТерма жамоамиз 12 январь куни Хитой, 14 январда Ироқ ва 16 январда Саудия Арабистонига қарги баҳсларда иштирок этади. Барча ўйинлар Маскатга яқин жойлашган Сиб шаҳридаги “Сиб” стадионида бўлиб ўтади.


Помпео: АҚШ Эрон, Россия ва Хитойни тийиб туриш стратегиясини янгилайди | Najot.org\n14.01.2020 Нажот 0 коментариев Помпео,стратегияси,тийиб туриш\nЭрон Ислом инқилоби Қўриқчилар корпусининг раҳбарларидан бири бўлмиш Қосим Сулаймонийнинг йўқ қилиниши Қўшма Штатлар душманларини тийиб қўйиш борасидаги стратегиянинг таркибий қисми ҳисобланади. Бу стратегия объектлари Россия ва Хитой ҳамдир, дея душанба куни баёнот берди давлат котиби Майк Помпео.\nДушанба куни Майк Помпео Стэнфорд унитверситети қошидаги Гувер институтида "Тийиб қўйиш сиёсатининг тикланиши: Эрон мисолида" деяган маъруза билан чиқди. У Эронни “аниқ тийиб қўйиш” маъмурият стратегияси эканлигини маълум қилди. Унинг сўзларига қараганда, бу сиёсат республикачилар ва демократлар томонидан Теҳроннинг “зарарли фаолиятини” рағбатлантирувчи аввалги ёндашувни ўзгартиради. "Рақиб бир нарсани билиб олиши керак, биз ҳаракатлари учун рақибни нафақат товон тўлашга мажбур қилиш имкониятига эгамиз, балки бу ишни қила оламиз", — дея баёнот берди Помпео. У 2015 йилда Эрон билан ядровий битимга эришган Барак Обама маъмуриятини танқид қилди. Помпеонинг фикрича бу битим Теҳронга жасорат бағишлаган.\nАҚШ Давлат котиби Майк Помпеонинг фикрича, тийиб туриш стратегиясининг объекти биргина Эрон эмас. У Украинага жанговор қурол етказиб берилиши, Ўрта ва қисқа масофадаги ракеталарни йўқ қилиш борасидаги Шартномани денонсация қилиниши ва узоқ масофага учувчи Америка ракеталари синовини Россияга нисбатан стратегик ҳаракатларнинг таркибий қисми эканлигини таъкидлади. Хитойнинг турли давлатлар даъво қиладиган оролларни милитаризация қилишига жавобан АҚШ Жанубий Хитой денгизида ҳарбий денгиз машқлари қамровини кенгайтирди. "Биз тийиб туриш тушунчасининг аҳамиятини тиклаймиз", — дея таъкидлади Помпео.\n← Ироқ Россиядан С-300 мажмуаларини сотиб олмоқчи\nМосквада Ливия бўйича тинчлик музокараcи бўлиб ўтди →\nИроқ Россиядан С-300 мажмуаларини сотиб олмоқчи\nИроқ Россиядан С-300 мажмуаларини сотиб олмоқчи Ироқ ҳукумати Москва билан...


Лойиҳа давлат қўллаб-қувватлаши остида “Оқ-Руно” хусусий компанияси томонидан амалга оширилган. Маҳаллий ҳомий Аскарбек Мамирбаев гапига қараганда, бу лойиҳа психологлар, социологлар ва юристлар томонидан консултацион ёрдам кўрсатилишини назарда тутади. «Мақсадимиз — хотин-қизларнинг психологик-эмоционал ҳолатини яхшилаш, уларнинг ўзига бўлган ишончини ошириш», — деди у.\nРасмий маълумотларга кўра, ҳар йили Актобеда тўрт мингга яқин хотинлар ўз эрлари томонидан зўравонликка дучор бўладилар.\nИИД Актюбинск вилояти хотин-қизлар ҳуқуқларини ҳимоя қилиш ишлари бўйича инспектори Марина Нурымжанова гапига кўра, бир кунда хотин-кишилардан маиший зўравонлик борасида ўртача тўртта-бешта мурожаат бўлиб туради.


Asosiy > Yangiliklar > Навбатдаги тикувчилик корхона…\nЎзбекистон Республикаси Президентининг жорий йил 19 февраль куни вилоятимизга ташрифи давомида қишлоқ жойларда яшовчи хотин-қизларнининг бандлигини таъминлаш бўйича муҳим топшириқлар берилган эди. Бугун Оқолтин тумани Шодлик маҳалласида “Sirdaryo Baraka chevarlari” масъулияти чекланган жамиятига қарашли 120 ўринга мўлжалланган замонавий тикув машиналари билан жиҳозланган янги тикувчилик корхонасининг очилиш маросими бўлиб ўтди.\nТадбирда вилоят ҳокими Ғ.Мирзаев, Бош вазир ўринбосари, Хотин-қизлар қўмитаси раиси Т.Нарбаева, вилоят фаоллари, туман ҳокимлиги, нуронийлар ва мутасадди корхона ва ташкилот раҳбарлари иштирок этишди. Вилоят ҳокими Ғ.Мирзаев сўзга чиқиб, мана шундай улуғ кунларда барпо этилган тикув корхонаси очилиш маросими билан барча оқолтинликларни самимий қутлаб, корхонадаги ишчи ходимларга омадлар тилади. Мазкур тикув корхонаси ишга туширилиши натижасида 120 нафар хотин-қизлар доимий иш билан таъминланди.\nКорхонани барпо этилишига 1 миллиард 80 миллион сўм маблағ ажратилиб, шифохоналар учун ойига 10-12 мингта ётоқ (простина, ёстиқ кўрпа) буюмлари тикишга мўлжалланган.


Туркияда якшанба кунги сайловларда ғолиб чиққан икки партия раҳбарлари мамлакатнинг Европа Иттифоқига қўшилишини таъминлаш борасида ҳамкорлик қилажакларини баён этдилар.\nАдолат ва тараққиёт, ёки АК партияси етакчиси Режеп Тайип Эрдоган бугун Анқарада Республика халқ партияси етакчиси Дениз Байкал билан учрашди.\nБундан олдин, Туркия армияси бошлиғи генерал Ҳилми Ўзкўк сайловлар натижасини ҳурмат билан қабул қилишини маълум қилган эди. Вашингтонга бўлиб ўтаётган расмий сафари чоғида генерал сайловлар натижалари халқ фикрини акс эттиради, деб таъкидлади.\nЯкшанба кунги сайловларда Эрдоган етакчилигидаги Адолат ва тараққиёт партияси парламент ўринларининг аксариятини эгаллашга муваффақ бўлди. Ғоялари азалдан сиёсий исломга асосланган партия раҳбарияти эндиликда ўзининг марказ-ўнг куч экани ва Туркиянинг дунёвий тизими ҳамда ғарбий йўналишини қўллаб-қувватлашини таъкидламоқда.


Суратга олиш жараёнида ҳаётдан кўз юмишига бир лаҳза қолган Болливуд юлдузлари - Daryo\n15:55, 27.09.2021 25288\nСуратга олиш жараёнида ҳаётдан кўз юмишига бир лаҳза қолган Болливуд юлдузлари\nҲинд актёр ва актрисаларидан кимлар тасвирга олиш жараёнида хавфли вазиятларга дуч келгани ҳақида маълумот бериб ўтамиз.\nАктёр билан суратга олиш майдончаларида бир қанча бахтсиз ҳодисалар юз берган. «Оловли йўл» фильмида иштирок этиш жараёнида бел оғриғи безовта қилган. Энг оғир ҳодиса «Банг-банг» фильмининг суратга олиш жараёнида содир бўлган. Боши билан жароҳатланган актёрнинг миясига қон қуйилган. Оқибатда 2013 йилда жарроҳлик амалиёти бўлиб ўтган.\n«Тана ва Манунинг тўйи» фильмининг суратга олиш жараёнида Кангананинг ҳаётдан кўз юмишига бир лаҳза қолган. Мотоциклда кетаётган вақти йиқилиб тушган. Оёғини синдириб олганини айтмаса, бошқа жароҳат бўлмаган.\nБахтсиз ҳодисалар ва жароҳатларга кўниккан Болливуд қироли билан энг жиддий ҳодиса «Дон-2» фильмининг суратга олиш жараёнида юз берган. Актёрнинг занжирдан фойдаланишига тўғри келган, бирданига узилиб кетганидан кейин бўйин ва елка соҳасидан лат еган. Бу Шоҳрух Хон учун бошқалари билан солиштирганда оғриқли жароҳат бўлган.\nДунё гўзали «Қарз» фильмининг суратга олиш жараёнида вафот этишига бироз қолган. Сюжетга кўра актриса яқинига келган машина ундан бир неча сантиметр узоқда тўхташи керак бўлган. Аммо тормозни бошқариб бўлмагани ҳисобига машина уни уриб юборган. Оқибатда Айшвария оёғини синдириб, бир нечта кўкаришлар орттириб олган.\nКарьераси давомида турли ҳолатлар кузатилган актёр «Безори Ратхор» фильмининг суратга олиш майдончасида елкасидан жароҳатланган. Аввалига эътибор бермаган Акшай оғриқ кучайганидан кейин танаффус олишга мажбур бўлган.\n«Гажини» фильмида 100 килоли одамни кўтаришга бўлгани сабаб оёғидан жиддий жароҳатланган. Суратга олиш жараёни 3 ҳафтага қолдирилмаслиги учун у тикланиш учун дам олмасликка қарор қилган.\nАктёрнинг «Қидирилмоқда» фильмида орттириб қолган қўлидаги жароҳати «Қўрқмас» фильмининг суратга олиш жараёнида асоратларни намоён қилган. Оғриқ кучлилигидан Салмон тузалиб кетмагунича тасвирга олиш майдончасига қайтмаган.\n«Вадаладаги отишма» фильмининг сюжетига кўра Анил Капир Жонни 4,5 метр узоқликдан отиш ўрнига 1,5 метр масофадан отиб қўйган. Оқибатда Абраҳам елкасидан яраланган.\n«Ҳаммол» фильмининг суратга олиш жараёнида актёр билан боғлиқ ўта жиддий ҳодиса юз берган. Пуннит Иссар билан жанг қилаётган вақти столдан сакраш чоғида ичаги ёрилиб кетган. Анча қон йўқотган актёр бир неча ой мобайнида ўлим билан курашиб ётган. Амитабҳ тузалиб кетган, фильм эса мазкур ҳодиса сабаб шов-шув бўлган.\nСупер юлдуз Ражеш Кханна ва Димпл Кападия қизларининг муваффақиятсиз карьераси (фото)\nКўл, кўча, ширинлик ва Болливуд юлдузлари номи билан аталган бошқа нарсалар\nМинглаб долларга тенг қимматбаҳо автомобилларни бошқарадиган Болливуд юлдузлари (фото)\nБолливуднинг энг бадавлат актёрлари (фото)\n16:25 Бугун 718\nФармонбибининг шаддод келини Нигора — 59 ёшда. Таниқли актриса Дилором Эгамбердиеванинг ҳаёт ва ижод ҳақида (фото)\n16:10 Бугун 720\n15:56 Бугун 713\n15:41 Бугун 2315\n17:19, 25.10.2021 66776\n22:28, 25.10.2021 57438\n16:16, 25.10.2021 56069\n13:10, 25.10.2021 48441


Исломият, Аллоҳу таолонинг ҳақ динидир. – Самарқанд – Ер юзининг сайқалидир…\n24/02/2020 25/02/2020 admin\nИсломият, Аллоҳу таолонинг ҳақ динидир*.\nАллоҳу таоло, Ислом динини ҳаётнинг юришини, этиёжларнинг ўзгаришларини таъминлайдиган, тарақиёт-юксалишларни сақлайдиган асослар устига қургандир.\nДорул-Фунун мударрисларидан, яъни эски Истанбул университети профессорларидан Саййид Абдулҳаким бин Мустафо Арвосий(раҳматуллоҳи алейҳ), “Робита-и шарифа” китобида “Ислом дини” ҳақида кўп қимматли маълумотлар келтирилган. Биз ҳам ўша ердан(57-саҳифа) бир қатор хулосавий сўзлар оламиз.\n“Ислом дини, Аллоҳу таолонинг Жаброил исмидаги фаришта воситаси билан севимли Пайғамбари Муҳаммад алейҳиссаломга туширган, инсонларнинг дунёда ва охиратда роҳат ва маъсуд бўлишларини таъминлайдиган, усул ва қоидалардир. Барча юксаклик-устунликлар, фойдали нарсалар исломиятнинг ичидадир. Эски динларнинг кўринар-кўринмас бутун яхшиликлари исломиятда жамлангандир. Барча саодатлар, муваффақиятлар ундадир. У, адашмаган, чалкашмаган ақллар қабул қиладиган асослардан ва хуш ахлоқдан иборатдир. Яратишдан қусурсиз бўлганлар, уни рад этмайди ва ундан нафрат этмайдилар. Исломиятнинг ичида ҳеч қандай бир зарар, салбийлик йўқдир. Унинг ташқарисида, Исломият йўқ жойда эса ҳеч бир манфаат ҳам, ижобийлик ҳам йўқ ва бўла олмайди. Исломиятдан ҳоли бирор манфаат ҳақида ўйлаш, саробдан шароб кутмоқдир …”\nАгар ҳар бир киши, у муслимми ёки ғайримуслимми бўлишидан қатъи назар ислом динини инсоф билан диққатли бир шаклда ўргансалар, кўрадиларки, “исломият, инсонларнинг ўзаро севишишларини, ёрдалашишларини қардошларча яшашларини, мамлакатларини кивожлантиришга интилишларини, кишиларнинг ўз иш жойи ва мақомларида нормал юксалишларини амр этмоқда, Аллоҳу таолонинг амрларига ҳурмат кўрсатишни ва махлуқларга марҳаматни, тупроғини, байроғини севишни, қонунларга итоат қилишни, солиқларни вақтида нормал бир шаклда тўлашни истамоқдадир …”\nАллоҳу таоло, Ислом динини, ҳаётнинг давом этишини, эҳтиёжларнинг ўзгаришини таъминлайдиган, тараққиёт ва ривожланишни белгилайдиган асослар устига қургандир. Бошқа динлар бундай эмаслар. Исломдан бошқа динларнинг барчаси бузилганлардир. Замонимизда ҳеч ўзгармаган Аллоҳу таолонинг ягона дини бўлган исломият. “Саодат-и дорайни”, яъни дунё ва охират саодатининг жамисидир; ҳар кимнинг ҳақ ва масъулиятини кўрсатишдир. Ҳар бир махлуққа ўз масъулиятини юклашдир. Кишиларнинг ёрдамлашмаларини, бир-бирларига хизмат қилишларининг аҳамиятини истамоқдир.”\nИслом дини, ирқ, миллат, сиёсий назар-қараш, тил ва таҳсил савиясидан қатъи назар, ҳар бир одамзотининг шараф ва эътиборини ҳурмат қилгани учун катта-катта ютуқларга эришмоқдир … Мусулмонларнинг сони кундан кунга кўпаймоқдадир. Бу ҳолга жуда қувонамиз, чунки охиратда жаннатга кира олиш учун мусулмон бўлиш шартдар. Шу сабабдан ҳар мусулмон кишиси барчанинг мусулмон бўлишларини жону дилдан истайдилар.\nБиламизки, бугунгача ҳеч бир, ҳатто иброр ҳарфи ҳам ўзгаришга учрамаган ягона дин, бу Ислом динидир. Шу сабабдан шу ерда “Дин”нинг тахрифини келтирамиз : “Дин”, Аллоҳу таолонинг кишиларни дунё ва охиратда роҳат, ҳузур ва саодат (бахтиёрлик)га эриштирмоқ учун Пайғамбарилари воситасида билдирган йўл – амрлар ва тақиқлардир.”\nАллоҳу таоло, Исдомият ҳақида туширганларини бугунга қадар ҳеч ўзгартирмаган муқаддас китоби Қуръони каримда мазмунан шундай марҳамат қилади: “Албатта Аллоҳ наздида мақбул бўладиган дин фақат Ислом динидир. Аҳли китоблар (яҳудий ва насронийлар) уларга( ислом ва Муҳаммаднинг ҳақ Пайғамбарлиги ҳақида) ҳужжат келганидан кейин фақат ўзаро ҳасад-адоват қилганлари сабаблигина талашиб-тортишдилар. Ким Аллоҳнинг оятларини инкор қилса, бас, албатта Аллоҳ тез ҳисоб-китоб қилгувчи зотдир.” (Оли-Имрон, 19).\n“Кимда ким Исломдан ўзга дин истаса, бас (унинг “дини” Аллоҳ ҳузурида) ҳаргиз қабул қилинмайди ва у охиратда зиён кўргувчилардандир.” (Оли-Имрон, 85).\nҲақ таоло бир ҳадиси қудусда ҳам марҳамат қилади: “Сизга юборганим Ислом динидан розиман, яъни ислом динини қабул қилганлардан, бу диннинг амр ва тақиқларига итоат қилганлардан рози бўламан, уларни севаман. Бу динда бўлиш, фақат жумардлик ва хушахлоқ билан тамомланади. Динингизнинг тўлалигини ана шу иккиси билан билдиринглар.” (Тобароний).\nБуюк олим ва валийлардан бўлган Саййид Абдулҳаким Арвосий (раҳимаҳуллоҳ) марҳамат қилдиларки, “Аллоҳу таоло, илк Пайғамбар Одам алуҳиссаломдан сўнгра, ҳар минг йилда бир Пайғамбар воситасида одамларга янги бир дин туширгандир. Ана ўша пайғамларни расул атайдилар. Ҳар бир асрда энг соф ва тоза бир кишини пайғамбар этиб динларни қувватлантиргандир. Расулларга тобе бўлишган бу Пайғамбарларга Наби дейилади. Дин масалаларида олимларнинг сўзлари мўътабардир.”\nУламо ва авлиёларнинг энг буюкларидан бири Имом-и Раббоний Аҳмад Форуқий Сарқандий(қуддиса сирруҳ) ҳам “Аллоҳу таоло туширган ҳар бир дин эътиқод (инониладиган хусуслар) ва амал(қилинадиган ва қилинмайдиган хусуслар) каби икки қисмдан иборат бўлади. Бундан эътиқод ҳар бир динда бир хилдир. Эътиқод, бу динниг асли ва асосидир, яъни дин дарахтининг гавдасидир. Амал(иш) эса, дарахтнинг шохлари, япроқлари кабидир” дея марҳаматда бўлганлардир.\nСулаймон бин Жазо исмли бир олим ҳам “Муҳаммад алейҳиссалом, барча инсонларга ва жинларга юборилган ҳақ Пайғамбардир. Динининг ҳукми қиёматга қадар давом қилади. Динлари аввал келиб кечган Пайғамбарлар динларининг баъзи ҳукмлари бекор қилингандир,” каби тасдиқ келтиради.\nХулоса ўрнида Имоми Раббоний ҳазратларининг қуйидаги сўзларини келтирамиз: “Икки жаҳон саодатига қавушмоқ, фақат ва фақат дунё ва охиратнинг муҳтарами бўлган Муҳаммад алейҳиссаламга эргашишга боғлидир. Унга эргашмоқ учун эса, иймон келтириш ва динимизнинг амру тақиқларини ўрганиш ва уларга оғишмай амал қилишдир.”\n* Материал Туркияда нашр этилаётган Turkiye газетасининг (2019 йил 17-18 июн номерлари) «Бизнинг саҳифа» рубрикасида босилган проф. Рамазон Айваллининг шу номдаги мақолаларидан таржима қилингандир.\nМўмин-мусулмон кимдир? Иймонда тенглик нима деганидир?\nМуаллиф: Проф. фан доктори Ҳилми Демир. hilmidemir69@gmail.com\nТаржимондан:Интернет блогимизнинг http://samarqanduz.com/?p=8498 линкида мусулмоннинг кимлиги ҳақида батафсил маълумотлар келтирилади. Профессор Ҳилми Демир қардошимиз масаланинг тарихий тарафини ва мусулмонлар орасидаги муҳим сиёсий муаммолар-келишмавчиликларнинг бошланиш сабабларига тўхталади. Қуйида мақоланинг мазмуни билан танишасиз.\nХорижийнинг сиёсий бир англами ҳам бор. Хуруж(ч) бу бирор обрўли(мансабдор) киши-авторитетга қарши чиқиш, яъни унга исён этиш дегани бўлади. Маълумингиз қуролли кўтарилиш, қуролли исён кўтаришлар хуруж дегани бўлади. Хорижийлар ҳам авторитетга исён қилишгандилар, яъни ўша замондаги Ҳазрати Али (р.а)га қарши исён кўтаришгандилар. Бу эса, оддий бир қарши чиқиш-кўтарилиш(исён) эмас эди.\nМўмин-мусулмон кимдир ёки унинг тескарсини десак ким мусулмон эмасдир? Бу савол, тарих, айниқса мусулмонлар тарихининг энг жон олувчи саволидир. Ҳазрати Пайғамбарнинг вафоти билан бошланган ва бугунлар ҳам давом қилаётган мусулмонларнинг ички жанжалларининг асосий саволи ҳолига келган бир муаммодир. Яъни бугун бу масала, мусулмон кимдир ёки мусулмон бўлмаган эса кимдир саволи билан такфир(куфр-бирига кофир дейиш) масаласи бир-бири билан аралашиб кетган бир ҳолга келгандир.\nТакфир, бирор шахсни омма ичидан ташқари этиш, “бегона-бошқа” ҳисоблаш, унинг ҳақ-ҳуқуқларини танимасдан, ҳатто уни ўлдиришгача кетадиган бир вазиятдир. Такфир кишини, фақат диндан чиқармайди, жамиятдаги ўрнини, сиёсий ва ҳуқуқий ҳолларни ҳам ичига олган бир ҳолатга туширади. Шахснинг жон хавфсизлигини ҳам йўқ қилади ва уни ўлдиришгача кетади.\nИсломиятда биринчи марта такфир ҳаракати ким тарафидан бошлатилганди? Каби саволга келадиган бўлсак … Аслида бу саволга манба бўладиган асосий савол эса, ким мўминдир ва ким мусулмондир саволидир. Масала шундай бир ҳаёти ҳолга келдики, уламо мусулмоннинг ким эканлигини таърифлаш мажбуриятида қолди. Албатта исломдаги илк такфир ҳаракатини бошлаганлар хорижийлар бўлишдилар. Аммо бундан олдинлари ҳам мусулмонлар орасида жанжаллар бўлиб турармиди? Ҳа бўлиб турардилар, бироқ улар бир-бирларини кофир эълон этмасларди. Хорижийлар билан бирликда мусулмонлар биринчи марта гуноҳлар ёки катта гуноҳлар мусулмонни диндан чиқаришини ва диндан чиққан мусулмоннинг эса, қони, моли ва номуси бошқасига ҳалол бўлиши ҳолати билан дуч келишди. Хорижийлар, ўғирлик қилиш, ёлғон сўзлаш, спиртли ичимлик ичиш, зино қилиш, фоиз олиш, ота-она ҳақларини ейиш Аллоҳга исён этиш кабиларни катта гуноҳлар деб ҳисобладилар ва катта гуноҳ қилган мусулмонни диндан чиқади ҳисобладилар. Шундай қилиб, “гуноҳи сабаби билан мусулмон диндан чиқадими? Каби савол ҳам туғилди. Бу савол мусулмонлар орасида жуда аҳамиятли бир масаладир. Хорижийлар буюк гуноҳ қилган мусулмон диндан чиқишини тасдиқладилар. Бироқ Имоми Аъзам Абу Ҳанифа ҳазратлари буни рад қилди. У ўзининг “Ал-Олим ваъл Мутаоллим” номли асарида шундай деди: “Аҳли қибладан бирортасини ҳам (у ширкка йўл қўймаган бўлса) Аллоҳ уни мутлақо жазолантиради дейишга кучим етмайди.” Шундай бўлса, матнимизнинг давомида келадиган тарихий тушунчаларни дурустроқ англашимиз учун “Хорижийлар кимдир, хорижий исми қаердан келаяпти” каби саволларни қараб чиқишимиз лозим келади.\nЮқорироқда келтирганимиз сингари хориж, чиқиш, яъни эшикдан чиқиш эмас, албатта. Эшикдан чиқдим, демак хорижий бўлдим дегани эмасдир, албатта. Хорижийликнинг сиёсий бир тушунилиши бор. Хуруж(ч) бу бирор обрўли(мансабдор) киши-авторитетга қарши чиқиш, яъни унга исён этиш деганидир. Барчага маълум қуролли кўтарилиш, қуролли исён кўтаришлар хуруж дегани бўлади. Хорижийлар ҳам авторитетга исён қилишгандилар, яъни ўша замондаги Ҳазрати Али (р.а)га қарши исён кўтаришгандилар. Шунинг учун ҳам улар хорижий деб аталгандилар. Уларнинг бу ҳаракатлари оддий бир кўтарилиш-исён эмасди. Бу исённинг орқасида бир сиёсий юриш-ҳаракат бор эди. Хорижийларнинг дунёга келиши ҳам затон ҳазрати Али(р.а) ва Ҳазрати Муавия(р.а) орасида содир бўлган ва Сиффин деб ном олган сиёсий келишмавчиликнинг оқибати эди.\nХуллас, нимани кўраяпмиз? Бу ерда биз чуқур бир сиёсий курашни, ҳукумат-ҳокимият учун курашни кўрамиз. Мусулмон мусулмоннинг қонини тўкишини кўрамиз … Абу Ҳанифа каби олимлар эса, сиёсий бир англашмасликнинг эътиқодлашмаслиги учун ечим топишга ҳаракат қилдилар. “Сиёсий бир жанжал, қандай қилиб эътиқодлашмас-лиги мусулмон кимдир?” саволига берилган жавоб ва иймонда тенглик принсипи ана айнан шуни тушунтиради. Шундай бўлса, “жамиятда сиёсий, идеологик фарқлиликларимиз қандай қилиб жанжалга айланмайди?” масаласи бугун халқаро алоқаларда унинг устида туриладиган бир муаммодир. Қаранг, жанжалларда нималар бўлади ва бўлаяпти? Ҳа, тинчлик тарафдорлари бўлишган бир қатор кишилар, жанжалларни тинчитиш-бартараф этиш учун бир орага келадилар. Шу сабабдан биз сиёсий бир приницпнинг эътиқоди тортишмасига дуч келамиз. Биз сиёсий жанжалларнинг қандай ечилишини кўрсатадиган бир принципнинг қаршисида қолмоқдамиз.\nШунинг учун хорижийларнинг асос иддиаосини бир хотирлайлик. Ҳазрати Муавия ва ҳазрати Али қарама қарши турарларди ва бу урушни тинчитиш учун эса орага яраштирувчилар кирадилар ва улар “бу масалани жангга кирмасдан ҳал қилишни таклиф қилдилар. Масалан, ҳазрати Али(р.а) замонида валий вазифасида ишлаган Ашъас бин Қаис дейдики, “бу масалани таҳким йўли билан ҳал қилайлик. Таҳким, бирор жанжалли масалада келишувга бориш демакдир. Яъни улар дейдиларки, иккита буюгимиз чиқсинда ва бизни келиштирсинлар. Ниҳоят ҳазрати Али ва ҳазрати Муавия тарафларидаги ҳарбийлардан иккита катта гуруҳ ўзаро келишувни қувватлашларини сўзлайдилар. Аммо бу орада ҳазрати Али тарафидаги қўшиннинг бир гуруҳи олдинги фикрларидан воз кечади ва ҳазрати Алини айблай бошлайдилар. Унга “Бу англашмани асло қабул етмаслигинг керак эди”, дейдилар. Ҳарбийлар бунга сабаб қилиб мана шуни кўрсатади ва дейдилар: “Биз бу ерга дин учун келдик, Аллоҳ учун келдик. Ҳукмни ким беради…? Ҳукмни фақат Аллоҳ беради. Сен эса бординг бир яратилганнинг ҳукмига рози бўлдинг, ҳукм берувчи эса Аллоҳдир. Сен Аллоҳга исён кўтардинг. Аллоҳга исён кўтариш катта гуноҳдир. Демак сен катта гуноҳ қилдинг. Тавба қил, тавба қилмасанг сен кофирсан. Биз эса сенинг ёнингда уруш қилмаймиз, сенга хуруж қиламиз, қуролимиз билан сенга қарши турамиз. Бу бизнинг ҳақимиз, бу ҳақимизни қўлланамиз …” Ҳазрати Али эса, “мен бошқарувчиман”, деди. Бунга қарши бир гуруҳ аскар “Сенинг бошқарувчилигинг битгандир. Чунки сен катта гуноҳ қилдинг,” дедилар.\nБу жуда бир таҳликали ҳол. Агар ҳар бир катта гуноҳга йўл қўйган бошқарувчининг обрўи, гуноҳи сабабли тугасайди, ҳолимизга маймунлар йиғламасмиди? Мана хорижийларнинг шу иккита иддиаосига қаранг? Улардан бири, катта гуноҳ қилган кофирдир; иккинчиси, катта гуноҳ қилган мансабдорга, амрга, султонга ва ҳ.к исён кўтариш мумкиндир! Шунинг учун мансабдорнинг гуноҳ қилгани учун унга қарши қуроли қўзғолон кўтариш масаласи ўта хавфлидир. Бунинг оқибатида хорижийлар ҳазрати Муавия ва ҳазрати Алидан ажралиб, бир айри гуруҳ бўлишиб бир қанча жойларга тарқалдилар. Ҳазрати Али орқага қайтди, ҳазрати Муавия ҳам Шомга чекинди …\nХорижийлар бир қанча жойларни ўз назорати остига олишга уриндилар ва бунинг уддасидан ҳам чиқишди. Бундан ташқари ҳазрати Али ва ҳазрати Муавияга қарашли қишлоқларга босқинчиликлар қила бошлашдилар. Улар йўловчиларга қарши босқинчиликлар ҳам қилишди ва уларни ўлдирди молларини тортиб олишдилар ҳам. Масалан, бир сафарида бир ҳамиладор хотини билан йўловчиликда бўлган бир саҳобани тўхтатиб, унга “Ҳазрати Алими ё Муавиями ҳақли” деган савол бердилар. У саҳоба ҳар иккаласи учун ҳам фақат хайр сўзлайман деди. Уни кофир бўлдинг дейишиб, хотини билан бирга ўлдирдилар!\nКим мусулмондир? Саволига хорижийларнинг жавоби эса мана бундай эди: “Мусулмон катта гуноҳ қилмаган кишидир.” Чунки уларга кўра, иймон амал ва сўздан иборат эди. Мусулмон киши гуноҳ қилиб қўйса нима қилиш лозим саволига эса, тавба қилади ва бошқа ҳеч гуноҳ қилмаслиги керак деб жавоб қилишарди … Аммо биламизки, киши йиқилади, адашади ва гуноҳ қилиб қўяди, ахир. Баъзан эса амрларни ҳам тарк этиши мумкин. Бу ҳолда нима қилиши керак бўлади? Бундай ҳолда гуноҳкорни ва уни яқлаганларни ўлимга ҳукм қилишни, мансабдорга қарши эса қуролли қўзғолон қилиш керак дейишдилар. Уларнинг бу каби қарашлари ислом оламида жиддий хаос майдонга чиқишига сабаб бўлди.\nБуюк олим Абу Ҳанифанинг бу хусусда жавоби ана шунинг учун ҳам кўп аҳамиятли эди. Абу Ҳанифа каби олимлар хаосга қарши тартибни қўйиб, унга қарши курашдилар. Абу Ҳанифа ҳазратлари энг аввал иймонни иқрор ва қалб(ақл)нинг тасдиғи шаклида таърифлади. Бунинг маъноси эса, иймон шахснинг уни ўзи идрок ила танлашидир. Ана шу танлашдан сўнгра, шу танлашга уйғун ҳаракатлар ва тутумлар бошланади. Агар улар бошланмаса, улар учун шахснинг ўзи ҳисобини фақат Аллоҳга беради. У шахс гуноҳкор бўлади, аммо ҳеч бир ҳолда кофир бўлмайди. Абу Ҳанифа эса бу ҳолни, “Аллоҳга иймон келтиргани сабабли шахс намоз ўқийди, закот беради, рўза тутади, ҳаж қилади ва Аллоҳни зикр қилади. Акси, яъни намоз ўқигани, закот бергани, рўза тутгани ва ҳаж қилгани учун Аллоҳга иймон келтирган бўлмайдилар” каби тушунтиради. Бошқа тарафдан Имоми Аъзам Қуръони каримдаги, “Мўминлар иймон ва тавҳидда бир-бирларига тенгдирлар, уларнинг бир-биридан устунликлари амаллари жиҳатидандир …” каби приципини эслатади. Тўғрисини сўзласам бу мени жуда ҳаяжонлантирди. Ўйлайманки, мен каби яқинлашсангиз сиз ҳам айни ҳаяжонни ҳис этасиз. Билмадим, нега, аммо хорижийлар Ҳазрати Алининг иймонини ёқтирмадилар, унинг иймонига қарши бўлдилар. Ҳазрати Али(р.а)га “Менинг иймоним сенинг иймонингдан янада соҳиҳ, сенинг иймонинг катта гуноҳга йўл қўйганинг учун бузулди, бизнинг иймонимиз бузулмади,” дедилар. Шундай қилиб, иймонда тенглик принципини бузган ва иймоннинг ўлчалишини иддиао қилган илк гуруҳ хорижийлар бўлиб қолишдилар.\nАгар борди-ю иймонда фарқлилик бўладиган бўлса, албатта устунлик, юксаклик у ерда-иймони кўплидадир. Ҳа-да бирор кишининг иймони устун бўлса, инсоний юксаклик ҳам унда бўлади-да, ахир.\nОқибатда иймонни ўлчаш фақат хорижийларнинг иши бўлиб қолмади. Табиийки бугун ҳам қўлларида “иймон ўлчагич”лари борлар учрайди. Абу Ҳанифа ҳазратлари “устунлик-юксаклик иймонда эмас, амалдадир,” дейиши билан у тасдиқни рад қилди. Устун бўлган киши, ёлғон сўзламаган, ўғирлик қилмаган, адолатли бўлган, ҳақларни таниган, миш-мишлар юритмайдиган, ҳаромга қўл урмаган кишидир.\nИнончига, ирқига, жинсиятига, мазҳабига кўра ажратмасдан барчамизни бир-тенг ватандош ҳисоблаган Асосий қонун ҳали қабул этилмади? Абу Ҳанифанинг тақдим этган принципи айнан ана шу принципни ўртага қўйди. Ҳаммамиз Ислом миллатининг тенг ҳуқуқли ватандошларимиздир. Қандай даврда ва замоннинг қайси бўлимида яшашасангиз яшанг, қайси ирқдан бўлсангиз бўлинг: арабми, форсми, африкалими ҳеч фарқи йўқ, ҳаммамиз иймонда бир хил ва тенгмиз. Ана шу иймонимизда тенглик бизни Ислом миллатининг қардош тенг бирор шахси ҳолига келтиради …\nАбу Ҳанифа бу принципни ўртага чиқарган замондан бошлабоқ, Ҳанифийлик Ўрта Осиёда форсийлар ва туркларнинг орасида жуда тез ёйилди. Аслида Абу Ҳанифа нима қилди? Биринчидан, у ислом дунёсидаги хаосни тартибга солди. Иккинчидан, ҳар бир мусулмонни Ислом дунёсининг иймонда тенг – бир хил қардош ватандошлари ҳолига келтирди. Иймонни ўлчашни эмас, хайрда ва яхшиликларда мусофақалашишни асосга олди. Шунинг учун ҳам Абу Ҳанифанинг ва аҳли суннатнинг ҳам энг асосий принципиал ҳолга келтирган бу прицип, кейинироқ Модрудийлар, Ашъорийлар ва Шофийлар тарафидан ҳам қабул қилинди …\nБугун эса, Ислом дунёсида тинчликни янгидан ўрнатиш ва давомли қилиш учун бу принципларга ҳар замондагидан ҳам кўпроқ амал қилишга мажбур қолмоқдамиз …\nМақоланинг Туркия туркчасидаги кўринишини ўзбек туркчаси шаклида ифодаланган тилмоч: Алибой Йўляхши.


Россия-Ўзбекистон: 500 га яқин муҳожир янги йилни полиция маҳкамасида кутди « Ўзбекистон Халқ Ҳаракати\nРоссия-Ўзбекистон: 500 га яқин муҳожир янги йилни полиция маҳкамасида кутди\n03 January 2019 - 17:13\nБи-Би-Си радиосининг хабар беришича, бу йилги янги йил Россиядаги Марказий осиёлик меҳнат муҳожирлари учун оғир бошланган. Бир кеча-кундузнинг ўзида 500 нафардан зиёд мигрантлар “славянча бўлмаган” кўринишлари учун қўлга олиниб, 2019 йилни полиция махкамаларида кутиб олишган.\nУларнинг айби – кўринишлари славянча бўлмаганлигида эди, демоқда ҳуқуқ ҳимоячилари.\n“Илтимос, мени янги йил билан табрикламанглар!”\nРоссиядаги меҳнат муҳожирлари учун бепул юрист Валентина Чупик 31 декабрь куни фейсбукдаги саҳифасида шундай мурожаат билан чиқди.\n“31 декабрь мен учун йилнинг энг оғир куни. Уй юмушлари ва байрам дастурхони туузашим кераклигига қўшимча, айнан 31 декабрь куни полиция томонидан оммавий ушланадиган Сизлар ҳам борсиз, муҳожирлар!”\nЮристга кўра, ўтган йил шу куни Москва шаҳрининг ўзида 600 га яқин меҳнат муҳожирлари қўлга олинган. Валентина Чупик раҳбарлигидаги “Тонг жаҳони” нодавлат нотижорат ташкилоти ҳозирча муҳожирларга бепул ёрдам кўрсатувчи ягона идора.\n“Телефоним қўнғироқлардан ва хабарлардан портлай дейди, улар ҳақиқатда ёрдамга мухтож. Сизнинг табриклаб қилган қўнғироғингиз бу куни менга ҳалал беради. Ҳеч кимга керак бўлмаган, ҳимояга мухтож муҳожирларга қўмак беришимга имкон беринг. Мени табриклаб қўнғироқ қилманг!”\nБу йилги янги йил Россиядаги Марказий осиёлик меҳнат муҳожирлари учун оғир бошланди.\nБир кеча-кундузнинг ўзида 500 нафардан зиёд мигрантлар “славянча бўлмаган” кўринишлари учун қўлга олиниб, 2019 йилни полиция махкамаларида кутиб олишган.\nҲуқуқ ҳимоячилари аралашуви билан ноҳақ қўлга олинганларнинг катта қисми озод қилинишига эришилди.\nАммо муҳожирлар учун олдинда бир йиллик катта муаммо турибди: патент нархи бирданига 5000 рублга ошган. Миграция қайди билан ҳисоблаганда, ҳар ойда 100 доллар атрофидаги маблағлари фақатгина хужжатнинг ўзига, бир кишилик жой ижараси ва еб-ичиш ҳаражатлари билан жами 200 доллар Москвадаги ҳаражатларига кетади.\nСтатистикага кўра, Москвада ўзбекистонлик меҳнат муҳожирларининг ўртача иш ҳақи 30 000 рубл (433 доллар)ни ташкил қилади. Россиядаги энг кўп сонли ўзбекистонликлар ҳам пойтахтда, хизмат кўрсатиш соҳаларида ишлашмоқда.\nУлар ҳар 3 ойда Ўзбекистонга 1 млрд АҚШ доллари миқдорида пул юборишмоқда.\nАйни пайтда Россияда расман 2 млн га яқин ўзбекистонликлар бор. Норасмий маълумотларда эса бу рақам икки баробар кўплиги айтилади. Ўзбекистонликлар ҳамон Россиядаги энг кўп сонли ва энг ҳақ-ҳуқуқсиз меҳнат муҳожирлари эканлигича қолмоқда.


Гидрометеорология хизмати марказининг хабарига кўра, 22 май куни Тошкент шаҳрида ҳаво ўзгариб туради, вақти-вақти билан ёмғир ёғади. момақалдироқ бўлиши мумкин. Шамол ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 15-17°, кундузи 18-20° бўлади.\nҚорақалпоғистон Республикасида ва Хоразм вилоятида ҳаво ўзгариб туради, ёғингарчилик кутилмайди. Ғарбдан шамол йўналишини ўзгартириб, шарқий 7-12 м/с тезликда эсади. Ҳарорат кечаси 8-13°, кундузи 20-25° бўлади.\nБухоро ва Навоий вилоятларида ҳаво ўзгариб туради, кечаси ва эрталаб ёмғир ёғади. Ғарбдан шамол йўналишини ўзгартириб, шарқий 7-12 м/с тезликда эсади, 15-20 м/с гача кучаяди, баъзи жойларда 23-28 м/с гача кучайиши, айрим жойларда чанг-тўзон кузатилиши мумкин. Ҳарорат кечаси 10-15°, кундузи 20-25° бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёмғир ёғиши, момақалдироқ бўлиши мумкин. Ғарбдан шамол йўналишини ўзгартириб, шарқий 7-12 м/с тезликда эсади, 15-20 м/с гача кучаяди, баъзи жойларда 23-28 м/с гача кучайиши, айрим жойларда чанг-тўзон кузатилиши мумкин. Ҳарорат кечаси 12-17°, кундузи 18-23° бўлади.\nҚашқадарё ва Сурхондарё вилоятларида ҳаво ўзгариб туради, ёмғир ёғиши, момақалдироқ бўлиши мумкин. Ғарбдан шамол йўналишини ўзгартириб, шарқий 7-12 м/с тезликда эсади, 15-20 м/с гача кучаяди, баъзи жойларда 23-28 м/с гача кучайиши, айрим жойларда чанг-тўзон кузатилиши мумкин Ҳарорат кечаси 15-20°, кундузи 20-25° бўлади.\nАндижон, Наманган, Фарғона вилоятларида ҳаво ўзгариб туради, ёмғир ёғиши, момақалдироқ бўлиши мумкин. Ғарбдан шамол йўналишини ўзгартириб, шарқий 7-12 м/с тезликда эсади, 15-20 м/с гача кучаяди, баъзи жойларда 23-28 м/с гача кучайиши. Ҳарорат кечаси 12-17°, кундузи 18-23° бўлади.\nРеспубликамизнинг тоғли ҳудудларида ҳаво ўзгариб туради, ёмғир ёғади, вақти-вақти билан кучли бўлади, момақалдироқ бўлиши ҳамда дўл ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 18-23 м/с гача кучайиши мумкин. Ҳарорат кечаси ва кундузи 7-12° бўлади.\nКиритилди: 14:49 21.05.2022. Ўқилди: 1825 марта. Фикрлар сони: 2 та.


Катта миқдорда "сунъий қон" олиш усули ишлаб чиқилди\n20:09 / 30.03.2017\nЗамонавий тиббиётнинг энг долзарб муаммоларидан бири - зарур қон гуруҳининг етарли миқдорда мавжуд бўлиши. Тиббиёт ходимлари узоқ вақтдан буён сунъий қон олиш усулини ишлаб чиқишга ҳаракат қилишмоқда. Бу чекланмаган миқдордаги қон заҳираларига эга бўлиш имконини бериб, донор қонига бўлган муҳтожликдан халос қиларди. Айниқса, камёб гуруҳдаги қонларни олиш жуда муҳим. NewAtlas'да шу ҳақида хабар берилди.\nБугунга қадар илдиз ҳужайралари ёрдамида қон олишнинг тажриба усули мавжуд эди. Бироқ жараён миқдорига кўра чекланган ва жуда қимматдир.\nБуюк Британия олимлари катта миқдордаги сунъий қон олиш муаммосини ҳал қилишга яқиндан ёндашишга муваффақ бўлишди. "Ўлмас" эритроцитлар қўлланганда чекланмаган миқдорда қон олиш мумкин экан.\nСунъий қон қўллашдаги кейинги босқич тажриба усуллари асосида унинг ишлаб чиқарилишини йўлга қўйиш ҳисобланади. Бугунги кунга қадар тайёрланган бир неча литр қон эса Соғлиқни сақлаш миллий хизматида клиник синовдан ўтади.\nтадқиқот тиббиёт кашфиёт сунъий қон


Фарғоналик ишбилармон туяқуш терисидан оёқни даволайдиган...\n08.08.2019 10:13 0 813\nФарғонадаги «Straus farm» корхонаси иш бошқарувчиси Ҳасанбой Аҳмаджонов Фарғона шаҳрида бўлиб ўтаётган инвестициявий форумда туяқуш терисидан оёқ кийим ишлаб чиқаришни йўлга қўймоқчи эканлигини маълум қилган. Бу ҳақда «Халқ сўзи» хабар берди.\nУ Ўзбекистонга туяқушни олиб кирган иккинчи инсондир.\n«Кейинги йил терини қайта ишлаш ускуналарини олиб келиб, пойабзал ишлаб чиқаришни йўлга қўймоқдамиз, - деди у. - Афзаллиги - соф табиий чарм бўлгани учун оёққа жуда фойдали, уни даволайди. Бундай пойабзалда оёқ терламайди».\nФарғона Пойабзал туяқуш


ҲАЛҚА УСУЛИ – .:: Xadicha.uz\nҲалқа усули – снфдаги талабаларнинг устоз атрофида ҳалқа шаклида ўтиришиб дарс ўрганишларидир. Бу усул энг қадимий усуллардан бўлиб, Расулуллоҳ соллаллоҳу алайҳи ва саллам ҳам бу усулни биринчилардан бўлиб қўллаганлар. Саҳобийлар даврида тайин қилинган муаллимлар Қуръон ўрганувчиларни ўнликларга бўлиб олиб, ҳалқа шаклида ўтқазиб олардилар. Ҳар бир ўнликка етакчи бир устоз тайинланарди. Устозлар Қуръон ўрганувчиларга бир оятдан ўқиб беришарди. Ўқувчилар улардан эшитганларини такрорлаб ёд олишар эди. Қуръон тўлиқ хатм қилингач, устоз ўқувчиларни имтиҳон қиларди. Синовдан ўтганлар устоз ҳузурига бошлаб борилиб, қайтадан имтиҳон қилинарди. Шундан кейин уларга бошқаларни ўқитишга ижаза (рухсат) бериларди. Ижаза олган қори ўз ҳалқаси (ўнлик)да “халфа” қилиб тайинланар ёки ўзи алоҳида ажралиб чиқиб, Қуръон таълимини мустақил давом эттирар эди.\n– Мадрасада дарсни ташкил этиш тартиби қуйидагича бўлган: битта дарсликдаги айнан бир бобни ўрганаётган 10-15 нафар талаба бир синф хонасига тўпланишган ва ўзларига оқсоқол (сардор) сайлаб олишган. Бу гуруҳ «жамоа», унинг оқсоқоли эса «қори жамоа» деб номланган. Дарсни бошлаш учун оқсоқол мударриснинг ҳузурига борар ва ундан мазкур гуруҳ билан машғулот ўтказиш учун изн сўрарди. Улар машғулот бошида ҳар бир талаба билан алоҳида, кейин эса бутун ҳалқадагилар билан шуғулланишар эди. Ўз ўрнида гуруҳда яхши ўзлаштирган талаба ўзидан паст ўзлаштирувчиларга ёрдам бериши ҳам жорий қилинган эди. Мазкур усул орқали кўп куч сарф қилинмасдан кўпчилик болаларни саводли қилиш имконияти мавжуд бўлган. Шу тариқа яхши ўзлаширувчи талабалар ўз билимларини нафақат мустаҳкамлаш, балки амалиётдан ўтказиш имкониятига эга бўлишган. Натижада улар малакали мутахассис даражасигача етиб боришган. Шундай қилиб, мадарасалар ўз даврининг сараланган малакали-илмий марказларига айланган. Мисол тариқасида, биргина Улуғбек мадрасасида Қозизода Румий, Ғиёсиддин Жамшид Коший, Улуғбек, Али Қушчи математика ва астрономия илми фанидан, Ҳожи Бурҳониддин тиббиёт илмидан, Фазлуллоҳ Абулайсий фиқҳ, илми бадеъдан, Абулқосим Самарқандий тилшунослик, адабиётшунослик илмларидан, Абдураҳмон Жомий сарф ва наҳвдан дарс берганлар.


Қирғизистон Қумторда олтин қазиб олишни кўпайтиради\n2022 йилда «Қумтор» конида 17,5 тонна олтин қазиб олиш режалаштирилган. Кейинги йилларда конда олтин қазиб олиш ҳажми яна ортади.\nБу ҳақда «Буюк кўчманчилар мероси» миллий холдинги раҳбари Тенгиз Болтурук «Ала-Тоо 24» давлат телеканалига берган интервьюсида маълум қилди.\nУнинг сўзларига кўра, 106 тонна қимматбаҳо метал жойлашган қолдиқлардан олтин ажратиб олиш имконияти кўриб чиқилмоқда.\n«Ундан 60-65 тонна олтин олишимиз мумкин. Агар 2024 йилда ер остида олтин қазиб олишни бошласак, бу камида 3-4 тонна беради. Чиқиндихонадан олтин қазиб олиш ва ер остидан қазиб олиш билан биргаликда йилига 24-25 тоннагача олтин қазиб оламиз», деди Болтурук.\n2021 йил май ойида Қирғизистон ҳукумати Қумтор конини бошқаришни ўз қўлига олди. Парламент Вазирлар Маҳкамасига корхонада ташқи бошқарувни жорий этишни топширди. Мамлакат расмийлари бундан буён Қирғизистон конни мустақил равишда ўзлаштиришини ва олтин сотишдан барча фойда олишини маълум қилди.\nКанада компанияси Қирғизистон Республикаси ҳукуматига қарши халқаро судларга бир неча даъво аризаси билан мурожаат қилиб, Қирғизалтыннинг Cэнтеррадаги акциялари билан савдо қилишни тақиқлаган.\n4 апрель куни Қирғизистон Республикаси Вазирлар Маҳкамаси ва Канаданинг Centerra Gold Inc. Қумтор бўйича шартнома имзолади, унга кўра Қирғизистон коннинг ягона эгасига айланади, бунинг эвазига у Cэнтеррадаги 26% улушини беради. Шу билан томонлар барча ўзаро даъволардан воз кечадилар.


08.05.2020 Чоп этиш учун\nИнсонпарварлик, меҳр-шафқат ва ўзаро холис ёрдам сингари ғояларга қаратилган умумхалқ ҳаракатлари бугун барчани бир мақсад сари бирлаштирмоқда. “Сардоба” сув омборида юз берган ходисадан жабр кўрган юртдошларимиз учун мамлакатимизнинг барча ҳудудидан озиқ-овқат маҳсулотлари ва бирламчи зарурий буюмлар ортилган автокарвонлар етиб борди. Аввал хабар берганимиздек, сиёсий партиялар, уларнинг Олий Мажлис Қонунчилик палатасидаги фракциялари ҳам бу хайрия акциясидан четда қолмади.\nЖумладан, Ўзбекистон Экологик партияси фаоллари ва унинг Қонунчилик палатасидаги факцияси аъзолари ҳодиса рўй берган куннинг эртасигаёқ қиймати 98 миллион сўмлик озиқ-овқат, кийим-кечак ва бошқа зарур маҳсулотлар ортилган автомобиль карвони билан Сардоба туманига етиб борди.\nАна шу кунларда танти халқимизнинг меҳр-муруввати, оқибати ва ҳайру-саҳовати яққол намоён бўлди. Шу кунларда Олий Мажлис Қонунчилик палатасига “Сардоба” сув омборида юз берган ходисадан жабрланган ҳамюртларимиздан миннатдорчилик хатлари ва ташаккурномалар келмоқда. Жумладан, “Зомин”, “Равот”, “Бўстон”, “Бирлашган” ва “Пахтакор” маҳалла фуқаролар йиғинида истиқомат қилувчи аҳолидан ана шундай хатлар келиб тушди.


Афғонистоннинг ягона спорт телеканали «Толибон» чекловлари сабаб фаолиятини тўхтатди\nАфғонистонда ягона спорт телеканали «3 Sport» фаолиятини тўхтатишга мажбур бўлди.\nTOLO News хабарига кўра, мамлакатда спорт ўйинларини ёритиш ва спортни тарғиб қилишга ихтисослашган ягона телеканалнинг эфирдан узилишига молиявий муаммолар ва «Толибон»нинг чекловлари сабаб бўлган.\n«Телеканал фаолияти тўхтатилганининг асосий сабаби – иқтисодий қийин вазиятга тушиб қолганимиз ва «Толибон»нинг барча ОАВлар қаторида бизга ҳам чекловлар жорий қилгани билан боғлиқ», - дейди «3 Sport» раҳбарларидан бири Шафиқулло Салим.\nҚайд этилишича, сўнгги вақтларда телеканал мухбирлари ва журналистлар тадбир ёки маросимларни ёритишда турли тўсқинликларга дуч келишган.\nTOLO News маълумотига кўра, Афғонистонда толиблар ҳукмронлиги бошлангач, ўтган икки ой давомида 150дан ортиқ ОАВ фаолиятини тўхтатишга мажбур бўлган.


Вьетнамга қарши биринчи учрашув / CHAMPIONAT.asia\n21:14Бир учрашувда 10та четлатишни кўрганмисиз? Кеча шундай бўлди (+ВИДЕО) 4 21:09Садриддин Абдуллаев: "Бугун мағлуб бўлдик, лекин..." 9 21:06Андрей Микляев: "Ишонаман, келгуси баҳсларда ҳали ўз сўзимизни айтамиз" 15 20:52ФОТОМАҚОЛА. "Аждар" табассум ила тайёрланмоқда 26 20:45Мартинес: "Батшуайи - Европанинг энг яхши қишки трансфери" 3 20:30Olamsport: Қозоғистонлик спортчи Рамзан Қодировнинг фарзандларини жангга чорлади, Федерер ўз тахтига қайтди ва бошқа хабарлар 1 20:14Марсело ПСЖ билан ўйнаш мақсадида физитерапевт билан ишламоқда 14 20:03"Зоб Аҳан" - "Локомотив" 2:0. Голларни томоша қилинг ВИДЕО 30 19:43"Барселона" Лондонга учиб кетди (ФОТО) 56 19:42"Зоб Аҳан" - "Локомотив" 2:0. Учрашув статистикаси 61 19:25"Локомотив" Эронда мағлуб бўлди 604 19:12Игуаин ва Бернардески жароҳат туфайли "Аталанта"га қарши ўйнай олмасликлари мумкин 4 18:45Навас: "МЮни Чемпионлар лигасидан чиқариб юборсак, дўстларим хурсанд бўлади" 30 18:14Бюрки: "Ҳеч қачон бундай майдонда ўйнамаганман" (+ФОТО) 17 17:47Фарруҳ Турдалиев: “Нефтчи" олдига жиддий вазифа қўйилган” 25\nВьетнамга қарши биринчи учрашув\nБугун “Пахтакор” Марказий стадионида Осиё Кубоги саралаш босқичида терма жамоамиз Вьетнам билан 3-тур ўйинида майдонга тушади.\nҲозиргача бу жамоалар расмий ва ўртоқлик беллашувларида умуман тўқнаш келишмаган. Учрашув биз учун катта аҳамиятга эга. Чунки дастлабки турларда йўқотилган очколар туфайли энди хато қилишга ҳаққимиз йўқ.\nВьетнам терма жамоаси Осиёда кучсиз жамоалар тоифасига киритилади. Чунки бу жамоа қитъа миқёсида айтарли муваффақиятларга эришмаган. Лекин охирги йилларда ушбу мамлакатда миллионлар ўйинига катта эътибор қаратилмоқда. Натижада аста-секинлик билан чемпионат ўйинларига қизиқиш ортяпти, миллий терма жамоанинг кучли рақибларга қарши ўртоқлик ўйини ўтказишга имконият яратилмоқда. Келажакда яхшироқ натижаларни қўлга киритиш учун ҳозирдан шунга яраша ҳаракат зарурлигини вьетнамликлар аллақачон тушуниб етишган. Улар ҳар бир ўйинга пухта тайёргарлик кўриб, ўша беллашувдан тегишли фойда олишга интилишяпти. Ўзбекистон билан учрашувга 27 сентябрдан тайёргарлик кўришга киришганлар. Албатта, бу билан уларнинг савияси бирданига ортиб қолмайди, лекин вақт ўтиши билан барчаси ижобий самара келтиради. Бу жамоанинг БАА билан ўз майдонидаги ўйини ёмон таассурот қолдиргани йўқ. Ўша куни Вьетнам ҳеч бўлмаганда мухлисларини дуранг билан хурсанд этишга уринди, бироқ меҳмонлар барибир кучлироқ чиқишди. Иккинчи турда эса Гонконгдан сўнгги дақиқаларда ўтказиб юборилган гол туфайли мағлубиятга учрашди.\nВЬЕТНАМ ФУТБОЛ АССОЦИАЦИЯСИ\nТашкил топган йили: 1962\nФИФА аъзоси: 1964\nОФК аъзоси: 1964\nРасмий сайти: www.vff.org.vn\nПрезиденти: Нгуен Трон Хи\nФутбол билан шуғулланувчилар сони: 1874350\nРўйхатдан ўтган футболчилар сони: 24150\nКлублари сони: 35\nФутбол расмийлари сони: 10652\nВьетнамда футбол 1896 йилда ўйнала бошланган. Уни французлар олиб киришган. Вьетнамликлардан тузилган илк жамоа 1908 йил биринчи баҳсини ўтказган. 1928 йил эса маҳаллий энг яхши футболчилар йиғилган жамоа Сингапурдаги турнирда қатнашган. Узоқ вақтгача Вьетнамда Шимолий ва Жанубий терма жамоа мавжуд бўлган.\nШимолликлар 1956 йилдан 1966 йилгача асосан коммунистик давлатлар термалари билан ўйинларда майдонга тушганлар. Шимол жамоаси 1945 йилдан 1975 йилгача Вьетнам терма жамоаси сифатида эътироф этилган.\nЖанубий Вьетнам терма жамоаси 1949 йилдан 1975 йилгача фаолият кўрсатган. Шу давр ичида икки бор Осиё Кубоги финал баҳсларида иштирок этган.\n1980 йил Вьетнам ПФЛ ташкил этилган. Узоқ давом этган фуқаролар урушидан сўнг футболда ҳам тартиб ўрнатишга киришганлар. 1989 йилда ВФФ янги тартибда ишлашга ўтди. Футболда бир қатор ислоҳотлар ўтказилди. 1991 йил Вьетнам терма жамоаси 18 йиллик танаффусдан кейин илк расмий беллашувида майдонга тушди. Шу тариқа Вьетнам терма жамоасининг тарихи бошланган.\nВьетнам терма жамоаси учун Ханойда “Май Дин” стадиони қуриб битказилган. 2003 йилнинг сентябрида очилган стадион 40192 томошабинни бағрига сиғдиради. Қурилиш қиймати 53 миллион АҚШ долларига тенг бўлган.\nАйни пайтда ВФФ бир қатор йирик компаниялар билан ҳомийлик ва ҳамкорлик алоқаларига эга. Бош ҳомийлар Nike ва Honda Vietnam компаниялари саналади. Шунингдек, Eximbank, Petro Vietnam, Hoa Sen Group, Kova Paint, Boss Paint, Dong Luc Group, Viettel Mobile, Cuulong Steel, Thai Son Nam Group, Phan Lan Nung Chay Group, Canh Buom Do Group, Huu Lien A Chau Joint-Stock Company каби фирмалар ҳам федерация фаолиятини қўллаб-қувватлаб келишмоқда. Бу борада Вьетнамда ишлар яхши йўлга қўйилганини ҳамкорларнинг сонидан ҳам билиб олиш мумкин.\nРасмий номи: Конг Хоа Ха Хой Чу Нгия Вьетнам\nҲудуди: 329560 кв.км.\nАҳолиси: 91 миллион\nВьетнамда юз берган уруш тафсилотлари ҳақида кўпчилик билади. Шу сабабли мамлакатда турли соҳаларнинг ривожланиши ўтган аср охирларида кўп йиллар давомида тўхтаб қолган. Ҳудуди бўйича Ўзбекистондан кичикроқ бўлган Вьетнамда 91 миллион аҳоли истиқомат қилади. 24 минг нафардан ортиқ инсон футболчи сифатида расман қайддан ўтказилган.\nВЬЕТНАМ МИЛЛИЙ ТЕРМА ЖАМОАСИ\nЛақаби: “қизил жангчилар”, “олтин юлдуз”\nБош мураббийи: Хоанг Ван Фук\nСардори: Ле Тан Тай\nЭнг кўп ўйнаган футболчиси: Нгуен Мин Фуонг (73 учрашув)\nТўпурари: Ле Кон Вин (31 гол)\nСтадиони: “Май Дин”, 40 минг томошабинга мўлжалланган\nФИФА рейтингидаги ўрни: 153\nЭнг юқори ўрни: 84 (1998 йил, сентябрь)\nЭнг қуйи ўрни: 172 (2006 йил, декабрь)\nБиринчи халқаро ўйини: Филиппин – 2:2 (1991 йил, 26 ноябрь, Манила)\nЭнг йирик ғалабаси: Гуам – 11:0 (2000 йил, 23 январь, Хошимин)\nЭнг йирик мағлубияти: Уммон – 0:6 (2003 йил, 29 сентябрь, Инчон)\nЭришган ютуқлари: Осиё Кубоги-2007 чорак финалчиси, АСЕАН чемпионати ғолиби-2008, ВФФ Кубоги соҳиби (2005, 2009), Хошимин халқаро турнири ғолиби (2003, 2005, 2010).\nВьетнам терма жамоасининг юлдузи деб Ле Кон Винни кўрсатиш мумкин. Терма жамоа тўпурари бўлиб турган ҳужумчи айни пайтда Япониянинг биринчи дивизионида “Консадоле Саппоро” клуби шарафини ҳимоя қилмоқда. У бундан 3 йил аввал Португалиянинг “Лексуш” клубида тўп тепган. Кўплаб учрашувларда унинг маҳорати эвазига керакли голлар урилган.\nТерма жамоа бош мураббийи Хоанг Ван Фук бир пайтнинг ўзида олимпия ва миллий терма жамоа бош мураббийи ҳисобланади. У Вьетнам ўсмирлар ва олимпия терма жамоалари билан муваффақиятли ишлагач, ВФФ раҳбарияти Фукни миллий терма жамоа бош мураббийи этиб тайинлаш ҳақида қарор қабул қилди.\nТуғилган йили: 1964\nТуғилган шаҳри: Ханой\nБошқарган жамоалари: 2006–2009 “Ханой”, 2009–2011 Вьетнам U-16, 2011–2013 “Ханой”, 2012 Вьетнам U-23, 2013 йилдан Вьетнам миллий терма жамоасида.\nВьетнам чемпионати ҳақида тўхталадиган бўлсак, юқори лигада 12 жамоа иштирок этади. Баҳорда старт оладиган мавсум август ойида якунига етади. Шу сабабли айни пайтда футболчилар таътилдан қайтиб, терма жамоа машғулотларида қатнашишга киришишди. Вьетнам чемпионати марказий ўйинларига 30 мингга яқин мухлислар ташриф буюришади. Мамлакатда сиғими 20 мингдан юқори бўлган бир қанча стадионлар мавжуд. 2013 йил 8 жамоанинг стадиони шундай бўлгани эътиборли ҳолатдир. Баҳсларга ўртача ташриф 10 мингдан ортиқроқни ташкил қилмоқда. Учрашувларни 4 телеканал трансляция қилиш ҳуқуқини сотиб олган. Умуман олганда, Вьетнам қитъамизда футболни ривожлантириш учун эндигина бошланғич қадамларини қўяётган давлатлардан биридир.\nВьетнам терма жамоаси мураббийлар штаби Қатар билан ўртоқлик ва Ўзбекистон билан Осиё Кубоги саралаш баҳсига таклиф этган футболчилар рўйхати билан танишинг. Булар орасида фақат Ле Кон Вин машғулотларга 13 октябрь кунидан қўшилди. Қолганлар эса 27 сентябрдан Ханойда бошланган йиғинда иштирок этишди.\n23. Тран Нгок Буу\n22. Нгуен Тхан Бин\n16. Нгуен Суан Тхан\n5. Во Хоанг Куан\n2. Ау Ван Хоан\n3. Нгуен Гия Си\n17. Тран Хан Лам\n6. Чау Фук Вин\n4. Нгуен Ван Бин\n17. Фунг Ван\n7. Цао Си Кунг\n8. Нгуен Нгок Зуй\n19. Фам Тхан Лионг\n10. Нгуен Хоанг Чонг\n12. Хуйн Куок Ан\n20. Дин Тхан Чунг\n24. Хоанг Ван Бин\n26. Ле Ван Тханг\n13. Нгуен Куанг Хай\n11. Нгуен Ан Дик\n28. Май Тян Тан\n9. Ле Кон Вин\nБугун бўлиб ўтадиган беллашувда Вьетнамнинг терма жамоамизга жиддий қаршилик қилишини кутиш мумкин. Шу сабабли ишқибозларни “Пахтакор” Марказий стадионига ташриф буюриб, футболчиларимизни қўллаб туришга чақириб қоламиз. Чунки бу бизнинг терма жамоа.


«Ваъдасига содиқ номзод» пулларини сочмоқда —...\n25.02.2020 13:09 0 2226\nАҚШ президентлиги учун номзод — Майкл Блумберг сайлов кампаниясига шу пайтгача 500 миллион доллардан ортиқ (509,5 млн. доллар) маблағини сарфлади. Номзодлар томонидан тўланган реклама вақтини ҳисобловчи «AdvertisingAnalytics» компанияси бу ҳақда «Twitter»да хабар берди.\n.@MikeBloomberg's current total for all media types: $509,512,884 or, in other words, half a billion dollars. #Election2020\n— Advertising Analytics (@Ad_Analytics) February 24, 2020\nЭслатиб ўтамиз, ҳозир АҚШда сайлов жараёнининг партия ичидаги кураши кетмоқда, энг муносиб номзод аниқланганидан кейин рақиб партия билан кураш бошланади.\nСолиштириш учун: Блумберг сайлов кампаниясига 500 млн. доллар сарфлади — унинг Демократлар партиясидаги жами олти нафар рақиби жами бўлиб $370 млн. сарфлашган.\nЯна бир маълумот: Майкл Блумбергнинг жами бойлиги 50 млрд. доллардан ошади, буниям ҳисоблаш қийинмас, демак, у шу пайтгача «сиёсий карьера» қилиш учун бор давлатининг 1 фоизини ишлатди.\nЯна бир жиҳатни эслатиб ўтиш ўринли, 78 ёшли Майкл Блумбергнинг баёнотлари ҳам буни тасдиқлайди, унда шахсан ўзи президент бўлишдан ҳам кўра амалдаги президент Дональд Трампни «тахтдан тушириш» истаги юқорироқ. Блумберг бунинг учун ҳатто бор бойлигини сарфлашга ҳам ваъда берганди. Унинг бойлиги қанча эканини эса биласиз...\nМайкл Блумберг президентлик пойгасига роппа-роса уч ой аввал — 24 ноябрь куни қўшилганди.\nАҚШ Доналд Трамп Президент майкл блумберг\nСиёсат Кеча, 13:06\nХориж 23/07, 22:12


2019 йилнинг май ойида Исроилнинг Тель-Авив шаҳрида ўтказиладиган «Евровидение-2019» танловида қатнашмайди, дея хабар берди «РИА Новости» ... «БНТ» телеканали маълумотларига таяниб. Болгария 2005 йилдан бери «Евровидение»да қатнашиб келаётганди. 2017 йили эса энг яхши натижани қўлга ...\nвоз кечди. Португалия пойтахти Лиссабон шаҳрида ўтказилган 63-«Евровидение» қўшиқ мусобақасида «Toy» номли қўшиғи билан Исроил шарафини ...\n«Евровидение 2018»да ким ғолиб бўлди? (видео)\nмай оқшомида «Евровидение 2018» қўшиқлар танловининг финал босқичи бўлиб ўтди. Унда исроиллик Нетта Барзилай ўзининг «Toy» қўшиғи билан ғолибликни қўлга киритди. Евровидениенинг ...


Тошкент метроси қурилишига неча млн доллар ажратилиши ойдинлашди » Ўзбекистон янгиликлари – Zamin.uz\nТошкент метроси қурилишига неча млн доллар ажратилиши ойдинлашди\n04 декабрь 2016, 18:33\nЎзбекистон ҳукумати 2017-2020 йилларда Тошкент метроси қурилишини давом эттириш учун 295 млн доллар ажратади, деб хабар қилмоқда Кун нашри.\nХусусан, пойтахт ерости транспорт тармоғини ривожлантириш мақсадида узунлиги 10 км бўлган 8та бекатдан иборат иккита лойиҳани амалга ошириш режалаштирилган. Лойиҳалар Давлат бюджети ва Ўзбекистон қайта тиклаш ва тараққиёт фонди ҳисобидан молиялаштирилади.\nБугунги кунда Тошкент метроси Юнусобод йўналишининг иккита бекатини қуриб фойдаланишга топшириш ишлари катта суръатларда олиб борилмоқда. Бундан ташқари, Сергели туманига олиб борувчи ерусти "енгил" метросини қуриш ишлари бошлаб юборилган. У 6та станциядан иборат бўлади. Шунингдек, яқин йиллар давомида шаҳар метрополитенини ривожлантириш бўйича кенг қамровли ишлар олиб бориш, 30га яқин бекат қуриш режалаштирилган. Жумладан Ўзбекистон йўналишини пойтахтдаги энг йирик бозорлардан бири "Қўйлиқ"гача давом эттириш белгиланган. Чиланзор йўналиши эса "Буюк Ипак Йўли"дан кейин яна 3та бекат билан тўлдирилади.\nШу билан бирга, яқин йилларда Тошкент метросида аҳолининг ижтимоий ҳимояга муҳтож қатламларини қўллаб-қувватлашга доир чоралар кўрилиши мумкин. Ҳозирда, мамлакат ҳукумати нафақахўрларга 2017 йилдан метродан бепул фойдаланишга рухсат беришни режалаштирмоқда. Тиғиз вақтларда турли ноқулайликларга сабаб бўлмаслик мақсадида кекса кишилар кундузи 10:00 дан 16:00гача бепул юриш имконига эга бўлишади.\nТеглар: 2017 бюджети мақсадида пойтахтдаги Ипак фойдаланишга\nЯнгиликлар » Ўзбекистон » Тошкент метроси қурилишига неча млн доллар ажратилиши ойдинлашди\n21:56 Тошкент метросининг янги 8 та бекати 2020 йилда ишга туширилади


Хотин-қизларни қўллаб-қувватлаш энг муҳим вазифа\nБирлашган касаба уюшмалари Жиззах вилояти кенгаши томонидан 2021 йилда хотин-қизларни қўллаб-қувватлаш, уларнинг жамиятдаги ўрнини янада мустаҳкамлаш борасида кенг кўламли ишларни амалга оширилди.\nПрезидентимизнинг 2021 йил 5 мартдаги “Хотин-қизларни қўллаб-қувватлаш, уларни жамият ҳаётидаги фаол иштирокини таъминлаш тизимини янада такомиллаштириш чора-тадбирлари тўғрисида” ги қарори ижросини таъминлаш борасида прокуратура, маҳалла ва оилани қўллаб қувватлаш маркази билан ҳамкорликда амалга оширилган ишлар ўз самарасини берди.\nЖиззах вилоятида аҳоли сони 1 миллион 410 минг нафарни ташкил этади. Шундан 700 минг нафардан зиёди хотин-қизлардир. Вилоят бўйича 2021 йил бошида хотин-қизларнинг 15 минг 431 нафари ишсиз бўлган. Амалга оширилган чора-тадбирлар натижасида йил якунида 14 минг 677 нафар аёллар иш билан таъминланди.\nХатловлар асосида “Аёллар дафтари” рўйхатига киритилган 47 минг 662 нафар хотин-қизлар тўлиқ дафтар рўйхатидан чиқарилди. Вилоятда “Аёллар дафтари”га киритилган хотин-қизларнинг аниқланган муаммолари ечими бўйича тегишли тартибда “Йўл харита”си ишлаб чиқилди ва халқ депутатлари Жиззах вилояти Кенгашининг сессиясида тасдиқланди. Хусусан, вилоят бўйича “Аёллар дафтари” га киритилган 47 минг 662 нафар аёл билан шаҳар ва туманлар ҳудудидаги секторлар кесимида манзилли ишлар ташкил этилди. Уларга тегишли амалий ёрдам кўрсатилди.\nШу ўринда, аниқ рақамларга мурожаат қиладиган бўлсак, вилоят бўйича 10 минг 777 нафар ишсиз аёлларнинг 908 нафари доимий ишга жойлаштирилган, 1 минг 923 нафар хотин-қиз вақтинчалик жамоат ишларига жалб этилиб, 619 миллион сўм маблағ йўналтирилди. 435 нафар хотин-қизларга тадбиркорлик қилиши учун 155 миллион 300 минг сўм субсидия ажратилди. 117 нафар аёлга шахсий томорқасини ривожлантириши учун 347 миллион 700 минг сўм миқдорида субсидия тўланди. 323 нафар хотин-қизга 182 миллион 800 минг сўм ишсизлик нафақаси тайинланди. 7 минг 54 нафар хотин-қиз мустақил равишда ўзини ўзи банд қилган.\nШунингдек, тикувчилик, нон ва нон маҳсулотлари ишлаб чиқариш, қандолатчилик, чорвачилик, паррандачилик, балиқчилик, асаларичилик, каштачилик, ҳунармандчилик, иссиқхона ташкил этиш каби турли йўналишда кредит олиш истагида бўлган 6 минг 205 нафар хотин-қизга 48 миллиард сўмдан зиёд миқдорда кредит ажратилди. 3 минг 736 нафар хотин-қизлар касб-ҳунарга ўқитилди. Бу мақсадлар учун жами 1 миллиард 315 миллион 300 минг сўм маблағ йўналтирилди.\nЖорий “Инсон қадрини улуғлаш ва фаол маҳалла йили” да ҳам вилоятдаги хотин-қизларни ҳар томонлама қўллаб-қувватлашга алоҳида эътибор қаратилади. Бу борада бир қатор лойиҳалар амалга оширилиши режалаштирилган.\nБирлашган касаба уюшмалари\nЖиззах вилояти кенгаши раиси,


Абдусатторовдан ташқари Карлсенни яна бир ёш шахматчимиз таслим этган / Olamsport.com\n29 дек 12:29\nАбдусатторовдан ташқари Карлсенни яна бир ёш шахматчимиз таслим этган\nТеглар : Шамсиддин ВоҳидовМагнус КарлсенНодирбек Абдусатторов\nХабарингиз бор, кеча Польшанинг Варшава шаҳрида ўтказилаётган рапид ва блиц шахмат бўйича жаҳон чемпионатида рапид баҳслари ўз якунига етди.\nАбдусатторов 10-партияда амалдаги жаҳон тожи эгаси Магнус Карлсенга қарши оқ доналарда ҳаракат қилиб, рақибини мағлуб этди ва якунда рапид бўйича жаҳон чемпионлигини қўлга киритди. Магнус Карлсен чемпионатдаги ягона мағлубиятини айнан Абдусатторовдан қабул қилиб олди.\nМагнус Карлсен илк бор ўзбекистонлик шахматчига мағлуб бўлаётгани йўқ. У 2018 йил Санкт-Петербург шаҳри мезбонлик қилган рапид ва блиц бўйича жаҳон чемпионатида ҳам ўзбекистонлик ёш гроссмейстерга ютқазган эди.\nЎшанда рапид бўйича жаҳон чемпионатининг 2-турида 16 ёшли Шамсиддин Воҳидов Магнус Карлсенни шов-шувли тарзда мағлуб этган эди. Карлсен икки ёш шахматчимизга ҳам рапидда мағлуб бўлди.\nШоҳида ва Набира Осиё чемпионати 1/2 финалида. Есенбаеванинг рақибаси Олимпиада кумуш медали совриндори! 0\n29 дек 13:06:33\nНуқул Узбеклар Карлсонни орқасидаги паррагини синдириб ташайверган еканда)))) (мултик қахрамони есимга тушиб кетди)


Фарғонада қоида бузган ҳайдовчи ва ниқобсиз пиёдалар дрон билан аниқланмоқда\nФарғона вилояти ИИБ матбуот хизмати.\nФарғона вилояти ИИБ Йўл ҳаракати хавфсизлиги бошқармаси 1 январдан вилоятда йўл ҳаракати қоидабузарликларини аниқлаш ва жамоат тартибини сақлаш мақсадида дронлардан фойдаланила бошланганини билдирди.\nМаълумки, Ўзбекистон қонунчилигида жисмоний ва хусусий юридик шахсларга махсус рухсатномасиз дрондан фойдаланиш тақиқланган.\nВилоят Йўл ҳаракати хавфсизлиги бошқармаси ходими, Озодлик билан суҳбатда, ИИВ ишлатадиган дрон мосламалари махсус рўйхатдан ўтказилгани, техник хусусиятлари ва дислокацияси қатъий тартибда назоратда туришини маълум қилди.\n“Ҳозирда, айрим йўлларда радар мосламалари асосида қоидабузарликларни қайд этиш ҳуқуқи айрим хусусий ширкат ва тадбиркорларга берилиши назарда тутилган. Аммо, дронларни ишлатиш масаласида бундай амалиёт ўйлаб кўрилмоқда. Сабаби бундай амалиётга рухсат бериш учун қонунчиликни ўзгартириш керак”, деди Фарғона вилояти ИИБ мулозими Озодликка.\nАйни пайтда, ижтимоий тармоқларда Фарғона вилоятининг қатор туманларида йўл ҳаракати қоидаларининг бузилиши қайд қилинган маъмурий баённомалар ва уларга дрон мосламалари ёрдамида олинган суратлар илова қилинган материаллар пайдо бўлди.\nҚайд этилишича, Фарғонада дрон қуриламалари ёрдамида аниқланган қоидабузар ҳайдовчиларга нисбатан маъмурий баённомаларни расмийлаштириш бошлаб юборилган.\nУшбу қурилмалар белгиланган тезлик, йўл чизиқлари, светофор ишорасига амал қилмаган ҳамда махсус ўтиш йўлакларида пиёдага йўл бермаган ҳайдовчини аниқлайди. Шунингдек, дронлар воситасида ниқоб тақмаган фуқароларни ҳам аниқлаш кўзда турилгани айтилмоқда.\nБу амалиёт республика миқёсида ҳам жорий этиладими ёки йўқми - бу ҳақда ҳозирча расмий маълумот берилмади.